Návrh NARIADENIE EURÓPSKEHO PARLAMENTU A RADY o Európskom fonde pre námorníctvo a rybárstvo, ktorým sa zrušuje nariadenie Rady (ES) č. 1198/2006, nariadenie Rady (ES) č. 861/2006 a nariadenie Rady (EÚ) č. XXX/2011 o integrovanej námornej politike /* KOM/2011/0804 v konečnom znení - 2011/0380 (COD) */





DÔVODOVÁ SPRÁVA 1. KONTEXT NÁVRHU Návrh viacročného finančného rámca (VFR) na obdobie rokov 2014 až 2020 prijatý 29. júna predložený Komisiou ustanovil rozpočtový rámec a hlavné zameranie spoločnej rybárskej politiky (SRP) a integrovanej námornej politiky (INP). Komisia okrem toho 13. júla 2011 prijala balík, ktorý ustanovuje nový legislatívny rámec pre SRP. Integrovaná námorná politika (INP) sa v období 2008 – 2010 financovala prostredníctvom súboru pilotných projektov a prípravných opatrení. Komisia navrhla nový finančný nástroj na obdobie 2012 až 2013. So začiatkom nového VFR je potrebné prijať dlhodobý nástroj na finančnú podporu INP. Komisia 6. októbra 2011 prijala návrh nariadenia o spoločných ustanoveniach, ktorým sa stanovujú spoločné pravidlá pre fondy v rámci spoločného hospodárenia s hlavným cieľom zjednodušiť plnenie politík. Európsky fond regionálneho rozvoja, Európsky sociálny fond, Kohézny fond, Európsky poľnohospodársky fond pre rozvoj vidieka a pripravovaný Európsky fond pre námorníctvo a rybárstvo (fondy spoločného strategického rámca – fondy SSR) presadzujú vzájomne sa doplňujúce ciele a majú spoločný rovnaký režim riadenia. Nariadenie o spoločných ustanoveniach stanovuje súbor spoločných pravidiel pre tieto fondy. Tieto ustanovenia sa týkajú všeobecných zásad, ako sú partnerstvo, viacúrovňové riadenie, rovnosť medzi mužmi a ženami, udržateľnosť a súlad s platnými právnymi predpismi EÚ a vnútroštátnymi právnymi predpismi. Návrh obsahuje aj spoločné prvky strategického plánovania a programovania vrátane zoznamu tematických cieľov vyplývajúcich zo stratégie Európa 2020, ustanovenia o spoločnom strategickom rámci na úrovni Únie a partnerských zmluvách, ktoré sa majú uzavrieť so všetkými členskými štátmi. Zavádza makroekonomické podmienky a vytyčuje spoločný prístup k orientácii fondov SSR na výsledky. Z tohto dôvodu obsahuje podmienky ex ante a preskúmanie výsledkov, ale aj opatrenia na monitorovanie, podávanie správ a hodnotenie. Spoločné ustanovenia sa vytýčili aj pre pravidlá oprávnenosti a určili sa osobitné opatrenia pre finančné nástroje a miestny rozvoj vedený spoločenstvom. Niektoré riadiace a kontrolné opatrenia sú spoločné pre všetky fondy SSR. Zámerom aktuálneho návrhu nariadenia o Európskom fonde pre námorníctvo a rybárstvo (EFNR) je dosiahnuť ciele reformovanej SRP a INP. Založený je na týchto cieľoch opätovne definovaných z hľadiska financovania: (1) podpora udržateľného a konkurencieschopného rybárstva a akvakultúry; (2) podpora rozvoja a vykonávania integrovanej námornej politiky Únie spôsobom, ktorý dopĺňa politiku súdržnosti a SRP; (3) podpora vyváženého a inkluzívneho územného rozvoja rybolovných oblastí (vrátane akvakultúry a vnútrozemského rybolovu); (4) prispieť k vykonávaniu SRP. V Svetovej obchodnej organizácii (WTO) ešte prebiehajú rokovania o nových pravidlách pre dotácie v odvetví rybárstva. So zreteľom na ich úvodný charakter nie je možné predpovedať ich výsledok. Ak však v dôsledku týchto rokovaní pre EÚ vzniknú nové povinnosti, musí sa zabezpečiť súlad návrhu o fonde EFNR. Z tohto dôvodu bude možno potrebná analýza súladu príslušných opatrení fondu EFNR. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDEIAÍ VPLYVU V posúdení vplyvu fondu EFNR sa posudzuje vplyv troch rôznych scenárov na základe ex post hodnotenia finančného nástroja na usmerňovanie rybárstva (FNUR), na základe priebežného hodnotenia EFR a posúdenia vplyvu reformy SRP: i) EFR+, ktorý je pokračovaním súčasného EFR bez väčšiny priamych dotácií pre flotily a podpora zameraná na ciele reformy SRP; ii) EFR+ integrácia, v ktorom sú ostatné nástroje financovania SRP začlenené do fondu nasledujúcom po fonde EFR, ale so zachovaním rovnakého spôsobu hospodárenia ako v súčasnosti; a iii) EFR+ konvergencia, v ktorom je aj podpora pre INP integrovaná v rámci jedného nového fondu a všetky nástroje sa v čo najväčšej miere presunú pod spoločné hospodárenie. Tieto tri scenáre politiky sa zosúladili s uprednostňovaným scenárom reformy SRP a hodnotili sa na základe rovnakého základného scenára. Zohľadnili aj výsledky konzultácií, ktoré sa začali prijatím zelenej knihy v apríli 2009. Výsledok týchto konzultácií sa dá zhrnúť takto: – V mnohých príspevkoch sa žiadalo o pokračovanie verejného financovania pre rybárstvo, hoci niektoré členské štáty a väčšina mimovládnych organizácií tvrdia, že zachovávajú neživotaschopné štruktúry, prispievajú k nadmernej kapacite a udržujú závislosť odvetvia od dotácií. – Dosiahla sa zhoda, že každá budúca podpora by mala sprevádzať vykonávanie reformy SRP a mala by zmierňovať náklady odvetvia na prispôsobenie sa. – Financovanie EÚ by sa malo zameriavať na výskum a inovácie, malo by zlepšiť námornú ochranu a podporovať organizácie rybárov a miestny rozvoj. – Väzba s INP sa považuje za dôležitú: námorné politiky už nemôžu fungovať izolovane a súlad SRP s INP sa musí posilniť. – Je potrebná väčšia podmienenosť medzi financovaním EÚ a dosahovaním cieľov SRP. Dodržiavanie pravidiel/čiastkových cieľov by malo byť podmienkou dostupnosti fondu. – Skupina členských štátov silno podporuje viac sektorový prístup k prideľovaniu finančných prostriedkov (spojených s veľkosťou odvetvia rybárstva namiesto s úrovňou hospodárskeho rozvoja, ako je to v súčasnosti), Európsky parlament je proti tomu. – Dosiahla sa všeobecná zhoda o význame malých pobrežných flotíl, ktoré sú v pobrežných spoločenstvách aj naďalej významným zdrojom pracovných miest. Niektoré členské štáty chcú privilegovaný prístup týchto flotíl k financovaniu, zatiaľ čo ostatné sú proti osobitnému prístupu. – Drvivá väčšina odvetvia a členských štátov sa domnieva, že bežné služby (ako napríklad kontrola a zber údajov) by sa mali naďalej podporovať z prostriedkov EÚ. Okrem verejnej konzultácie sa konalo približne 200 stretnutí so zainteresovanými stranami. Stretnutia, na ktorých sa diskutovalo o reforme SRP a o financovaní sa konali aj v rokoch 2010 a 2011. Konkrétne: i) špecializovaný seminár o budúcom fonde EFR so zainteresovanými stranami z odvetvia, s odborovými zväzmi a členskými štátmi, ktorý bol usporiadaný 13. apríla 2010 v Bruseli; ii) dve stretnutia s členskými štátmi sa konali v Gente (12. – 14. septembra 2010) a v Noordwijku (9. – 11. marca 2011); iii) konferencia o budúcom miestnom rozvoji v rybolovných oblastiach, ktorá sa uskutočnila v Bruseli (12. – 13. apríla 2011). Na záver, opodstatnenosť integrovaného prístupu k námorným záležitostiam a potrebu financovania INP potvrdili Komisia, Rada a EP. Záverom posúdenia vplyvu bolo, že alternatíva EFR+ konvergencia dosahuje lepšie výsledky ako ostatné dve možnosti, pokiaľ ide o tri ukazovatele vplyvu zvolené pre analýzu: zníženie vplyvu rybárstva na životné prostredie, náprava nedostatku inovácií v odvetviach rybárstva a akvakultúry a počet pracovných miest vytvorených v spoločenstvách závislých od rybolovu. 3. PRÁVNE PRVKY NÁVRHU Navrhuje sa, aby sa súčasné nástroje SRP a INP spojili do jedného fondu s výnimkou dohôd o udržateľnom rybnom hospodárstve a povinného príspevku regionálnym organizáciám pre riadenie rybárstva. Štruktúra fondu EFNR vychádza zo 4 pilierov: · Inteligentné, ekologické rybárstvo (spoločné hospodárenie) na podporu prechodu na udržateľné rybárstvo, ktoré je selektívnejšie, nedochádza pri ňom k odvrhovaniu úlovku, menej škodí morským ekosystémom, a tým prispieva k udržateľnému hospodáreniu s morskými ekosystémami; a na poskytovanie podpory zameranej na inovácie a pridanú hodnotu, prostredníctvom čoho by sa rybárstvo stalo hospodársky životaschopné a odolné voči vonkajším otrasom a hospodárskej súťaži z tretích krajín. · Inteligentná, ekologická akvakultúra (spoločné hospodárenie) – na dosiahnutie hospodársky životaschopnej, konkurencieschopnej a ekologickej akvakultúry schopnej čeliť globálnej hospodárskej súťaži, ktorá spotrebiteľom EÚ poskytne zdravé a výživne hodnotné výrobky. · Udržateľný a inkluzívny územný rozvoj (spoločné hospodárenie) – na zvrátenie úpadku mnohých pobrežných a vnútrozemských spoločenstiev závislých od rybolovu prostredníctvom pridania väčšej hodnoty rybolovu a činnostiam súvisiacim s rybolovom a prostredníctvom rozšírenia do ostatných odvetví námorného hospodárstva. · Integrovaná námorná politika (priame centralizované hospodárenie) na podporu prierezových priorít, ktoré tvoria úspory a rast, ale ktoré členské štáty samy nepresadia – ako napríklad poznatky o morskom svete, námorné priestorové plánovanie, integrovaný manažment pobrežnej zóny a integrovaný námorný dohľad, ochrana morského prostredia, predovšetkým jeho biodiverzity, a prispôsobenie sa negatívnym účinkom zmeny klímy na pobrežné oblasti. EFNR by mal okrem štyroch pilierov obsahovať sprievodné opatrenia: zber údajov a vedecké poradenstvo, kontrolu, riadenie, rybárske trhy (vrátane najvzdialenejších regiónov), dobrovoľné platby regionálnym organizáciám pre riadenie rybárstva a technická pomoc. Návrh je v súlade so zásadou subsidiarity. Všeobecný cieľ fondu EFNR je podporovať ciele SRP, ktorá je politikou, v ktorej má EÚ výlučnú právomoc, a ďalej rozvíjať integrovanú námornú politiku EÚ. Členské štáty by samostatne nemohli dosiahnuť tieto ciele, ktoré sa dajú lepšie dosiahnuť na úrovni EÚ pomocou viacročného financovania zameraného na náležité priority. 4. Získané skúsenosti a nové prvky fondu EFNR Príspevok k stratégii Európa 2020 EFNR prispeje k dosiahnutiu cieľov stratégie Európa 2020 v rámci troch hlavných iniciatív: i) Európa efektívne využívajúca zdroje, ii) inovácia v Únii a iii) program pre nové zručnosti a nové pracovné miesta. Podpora prechodu na udržateľné rybárstvo, ktoré sa zakladá na maximálnych udržateľných výnosoch, na odstránení odvrhovania úlovkov a na znížení vplyvu rybárstva na morské prostredie, na podpore akvakultúry s vysokou úrovňou ochrany životného prostredia a na lepšej koordinácii námorných politík, čo povedie k udržateľnému využívaniu zdrojov, bude predstavovať kľúčový príspevok fondu EFNR k Európe efektívne využívajúcej zdroje. Prioritou fondu EFNR v rámci programu pre nové zručnosti a nové pracovné miesta bude zvýšiť zamestnanosť, územnú súdržnosť a sociálne začlenenie v spoločenstvách závislých od rybolovu. Diverzifikácia miestnych hospodárstiev predovšetkým smerom k ďalším odvetviam námorného hospodárstva vytvorí v pobrežných oblastiach nové pracovné miesta a možnosti rastu. EFNR prispeje aj k inovačnej Únii, a to prostredníctvom podpory pre inovácie výrobkov a postupov na všetkých úrovniach výroby, marketingu a distribučných reťazcov v odvetviach rybárstva a akvakultúry, zvýšenia pridanej hodnoty rybárskych výrobkov a rybolovu, podpory ekologickým inováciám a ďalšieho rozvoja nových, inovatívnych, prierezových politických nástrojov, ako sú napríklad poznatky o mori, námorné priestorové plánovanie a integrovaný námorný dohľad. Posilnený sociálny rozmer EFNR bude podporovať sociálnu súdržnosť a tvorbu pracovných miest v spoločenstvách závislých od rybolovu prostredníctvom vyššej pridanej hodnoty rybárstva a prostredníctvom rozšírenia do ďalších námorných odvetví. Posilní sa prístup k trvalo udržateľnému rozvoju rybolovných oblastí založený na spoločenstvách. EFNR tiež prvýkrát uznáva úlohu, ktorú často zohrávajú manželskí partneri – väčšinou ženy – v rodinných rybárskych podnikoch, v mnohých prípadoch bez právneho uznania. Teraz môžu okrem iného využiť podporu z fondu EFNR na odbornú prípravu, najmä na získanie zručností spojených s podnikaním a riadením podniku. EFNR bude podporovať aj ľudský kapitál a rozvíjať diverzifikáciu prostredníctvom toho, že spoločenstvám umožní získať zručnosti potrebné na začatie nových činností, ktoré sa vyvíjajú v ďalších morských odvetviach. Tento prístup vychádza aj z prírodného a kultúrneho dedičstva a mení ich na významné aktíva pre miestny rozvoj. So zreteľom na význam malých pobrežných flotíl pre pobrežné spoločenstvá sa vo fonde EFNR navrhuje, aby dostali vyššiu mieru pomoci, a zavedenie niekoľkých osobitných opatrení, na ktoré majú nárok len tieto flotily. Tieto opatrenia obsahujú odborné poradenstvo v oblasti obchodných a marketingových stratégií, podporu pri začatí podnikania mimo odvetvia rybolovu a osobitnú podporu pre inovácie; tá je osobitne dôležitá s ohľadom na to, že väčšina týchto rybárskych podnikov sú mikropodniky s obmedzeným prístupom k financovaniu. Prioritu dostanú kolektívne postupy aj organizácií výrobcov, ktoré stavajú na sociálnom kapitáli a umožňujú dosiahnutie kritického množstva investícií. Aj v prípade týchto kolektívnych postupov bude možné využívať vyššiu mieru pomoci. Environmentálna udržateľnosť Existujúce opatrenia sa zefektívnili a prehodnotili, aby sa vytvorila väzba s environmentálnou udržateľnosťou. Nadmerná kapacita zostáva hlavným problémom SRP a je jedným z hlavných stimulov nadmerného rybolovu. Odstraňovanie nadmernej kapacity prostredníctvom verejnej pomoci, ako napríklad šrotovania sa ukázalo ako neúčinné; napriek tomu, že od roku 1994 sa minulo 1,7 miliardy EUR, skutočná rybolovná kapacita vo väčšine flotíl EÚ neklesla. EFNR už preto nebude podporovať šrotovanie a takto ušetrené finančné prostriedky vynaloží na efektívnejšie formy pomoci pre udržateľné hospodárstvo. EFNR podporí prechod na maximálny udržateľný výnos (MSY) a umožní zákaz odvrhovania úlovkov prostredníctvom integrovaného prístupu, ktorý obsahuje také opatrenia, ako sú napríklad podpora viac selektívneho vybavenia a selektívnych techník rybolovu, investície do vybavenia lodí a prístavných zariadení potrebných na využitie nechcených úlovkov, marketingové opatrenia a spracovanie. Na dosiahnutie toho istého cieľa sa výrazne zvýšila finančná suma pridelená na zber údajov a vedecké poradenstvo (na zvýšenie počtu zásob rýb, pri ktorých je dostupné vedecké poradenstvo) a na výdavky na kontrolu (na zabezpečenie lepšieho dodržiavania predpisov). Zameria sa aj na rozvoj akvakultúry s vysokou úrovňou environmentálnej ochrany a na podporu pre akvakultúru, ktorá má na ekosystémy pozitívny vplyv. Celková spotreba palív celosvetového rybolovu je približne 1,2 %. Je potrebné zvýšiť efektívnosť využívania zdrojov a znížiť emisie v odvetví rybolovu a v menšej miere v odvetví akvakultúry s cieľom prispieť k dosiahnutiu hlavného cieľa stratégie Európa 2020 v oblasti zmeny klímy. EFNR bude v tejto súvislosti podporovať určité opatrenia na zmiernenie zmeny klímy. Zameranie sa na inovatívne, životaschopné a konkurencieschopné rybárstvo a akvakultúru Rybárstvo a akvakultúra majú problémy s inováciami. Zásobovanie, umiestňovanie na trh a komercializácia sú v súčasnosti zorganizované takým spôsobom, že podniky rybárstva a akvakultúry sa málokedy podieľajú na predaji a umiestňovaní svojich výrobkov na trh. 1. Do fondu EFNR boli začlenené nové opatrenia so silným zameraním na inovácie na podporu vývoja nových alebo lepších výrobkov, postupov, systémov riadenia a organizácie celého hodnotového reťazca s cieľom pomôcť rybnému hospodárstvu a akvakultúre zvýšiť pridanú hodnotu ich výrobkov, znížiť environmentálnych dosah ich činností a znížiť výrobné náklady. Inovácie sa podporia aj prostredníctvom opatrení zameraných na stimuláciu spolupráce medzi vedcami a rybármi. Podpora pre miestny rozvoj vedený spoločenstvom bude šíriť inovácie na miestnej úrovni, pričom sa zohľadní skutočnosť, že takéto inovácie sa často definujú v miestnom kontexte a môžu byť technologické alebo netechnologické a založené na nových alebo tradičných postupoch. 2. EFNR sa bude po prvý raz usilovať aj o podporu nových foriem akvakultúry s vysokým potenciálom rastu, ako je napríklad akvakultúra na otvorenom mori alebo nepotravinárska akvakultúra, a o povzbudenie zakladania nových podnikov. Nové prvky obsahujú aj podporu pre multifunkčnú akvakultúru, čo umožní diverzifikáciu príjmu podnikov akvakultúry prostredníctvom činností, ako sú napríklad rybárčenie na udicu, priamy predaj, ekoturistika alebo akvakultúra spojená so výchovno‑vzdelávacími činnosťami. Navrhuje sa aj podpora pre využívanie poradných služieb zo strany podnikov akvakultúry a opatrenia zvyšujúce potenciál miest akvakultúry (okrem iného prostredníctvom financovania pre námorné priestorové plánovanie a zlepšenie infraštruktúr). Bude sa podporovať komplementárnosť a synergia s výskumnými a inovačnými programami plánovanými v novom, pripravovanom výskumnom rámcovom programe (Horizont 2020). Nový stimul pre rozvoj integrovanej námornej politiky (INP) Integrovaná námorná politika sa začala v roku 2007 s cieľom zjednodušiť cezhraničnú námornú spoluprácu naprieč odvetviami (námorná doprava, priemysel, pobrežné regióny, energia na mori, rybárstvo alebo morské prostredie). Koordinácia medzi politikami, ktoré boli predtým oddelené, vedie k zníženiu nákladov a zvýšeniu účinnosti. Financovanie pre INP z fondu EFNR sa bude zameriavať na rozvoj medziodvetvových politických nástrojov: iniciatívy, ktoré prospievajú rôznym odvetviam, ale ktoré nie je možné dosiahnuť v rámci jednotlivých oblastí politiky. Námorné priestorové plánovanie poskytuje stabilný právny rámec na udržateľné riadenie morských oblastí, zdrojov a služieb ekosystémov. Ukázalo sa, že zrýchľuje námorné investície a znižuje právne a administratívne náklady spoločností. Integrovaný námorný dohľad umožňuje verejným subjektom vymieňať si údaje, aby mohli účinne v reálnom čase riešiť udalosti na mori. Zabraňuje nákladnému zdvojovaniu činností námorného dohľadu, ktoré si vyžaduje veľa zdrojov. Integrovaný dohľad znamená nákladovo efektívne synergie pre lepšie využívanie verejných peňazí. Zámerom programu poznatky o mori 2020 je dať dokopy európsku roztrieštené poznatky o mori do jedného zdroja, ktorý bude voľne a verejne prístupný. Rámcová smernica o morskej stratégii, ktorá predstavuje environmentálny pilier INP, ďalej určí hranice udržateľnosti ľudských činností, ktoré majú vplyv na morské prostredie. Riadenie námorných záležitostí integrovaným spôsobom znamená lepšie míňať verejné prostriedky a maximalizovať účinok rôznych politík týkajúcich sa mora. Financovaním sa v tejto súvislosti bude podporovať rozvoj integrovaného riadenia námorných záležitostí na úrovni úmoria. Koordinácia na úrovni úmoria zabezpečí, aby sa prostriedky míňali v konzistentnom politickom rámci, v ktorom sa skombinujú rôzne zdroje financovania. Začlenenie INP do fondu EFNR podporí aj integráciu námorných cieľov do ostatných fondov, čo morským politikám umožní lepšie prispieť k stratégii Európa 2020. Zjednodušenie a zníženie administratívnej záťaže Spojenie piatich finančných nástrojov SRP a INP do jedného fondu povedie k značnému zjednodušeniu, ktoré sa dosiahne prostredníctvom upravených a zjednotených pravidiel a postupov. Zber údajov, kontrola a trhové opatrenia vrátane kompenzácie pre najvzdialenejšie regióny sa budú navyše spolu s bývalými opatreniami fondu EFR riadiť v rámci spoločného hospodárenia. Znamená to, že štyri súbory postupov v oblasti finančných rozhodnutí, podávania správ, monitorovania a hodnotenia sa nahradia jedným. Priebežné hodnotenie fondu EFR ďalej ukazuje, že hlavná administratívna záťaž vyplývala zo zriadenia systému riadenia a kontroly. Návrh nariadenia o spoločných ustanoveniach stanovuje systém riadenia a kontroly, ktorý je podobný ako pre fondy SSR a je založený na spoločných zásadách. Zavádza sa systém vnútroštátnej akreditácie, aby sa zdôraznil záväzok členských štátov vykonávať riadne finančné hospodárenie. Opatrenia, ktoré podporujú uistenie Komisie, pokiaľ ide o správnosť nákladov, sa harmonizovali a zaviedli sa nové spoločné prvky, ako napríklad vyhlásenie hospodárskeho subjektu o vierohodnosti a ročné schválenie účtov. Tento prístup by mal výrazne znížiť objem času, ktorý je potrebný na zriadenie systémov riadenia a kontroly, a urýchliť vykonávanie. Najmä zosúladenie mechanizmu realizácie s mechanizmom realizácie fondu pre rozvoj vidieka umožní členským štátom využiť tie isté orgány na riadenie operačných programov EARDF a EFNR. To ešte viac zníži administratívne náklady v dôsledku zjednoteného prístupu z hľadiska riadenia a kontroly vrátane podávania správ, hodnotenia a monitorovania. Spoločné pravidlá pre používanie finančných nástrojov poskytujú jasnejší rámec a objasňujú, že finančné nástroje sa môžu použiť pre všetky typy investícií a príjemcov. Umožňuje to dostať príspevok z EFNR do existujúcich finančných inštitúcií, v ktorých boli vypracované dohody o spolupráci pre iné fondy EÚ, čo zabráni administratívnej záťaži a zdvojeniu a finančné inžinierstvo sa stane atraktívnejšou alternatívou v porovnaní so spolufinancovaním prostredníctvom grantov. Integrovaný prístup pre miestny rozvoj (momentálne os 4) vedený spoločenstvom podporuje spoločné podniky financované z fondov SSR, čo umožní spoločné hodnotenie a schválenie stratégií miestneho rozvoja, v dôsledku čoho bude možné financovať náklady na riadenie z jediného zdroja a vyhnúť sa podávaniu správ o týchto nákladoch rôznym orgánom. Používanie spoločných ukazovateľov uľahčí členským štátom podávanie správ, ktoré sa budú zameriavať na kvantifikované údaje o pokroku a obmedzia opisné prvky. EFNR objasňuje aj pravidlá týkajúce sa dodržiavania SRP, predovšetkým rámca pre zber údajov, kontrolu a dodržiavanie nariadení o NNN rybolove, čo zabezpečí väčšiu právnu istotu pre členské štáty a príjemcov. Pravidlá oprávnenosti sa harmonizovali s ostatnými fondmi EÚ, aby sa ďalej zjednodušilo plnenie fondu EFNR. Vedenie projektov sa tak stane pre príjemcov a vnútroštátne orgány jednoduchšie a zjednoduší sa tým aj vykonávanie integrovaných projektov. Pre časť fondu EFNR v rámci spoločného hospodárenia (štandardné náklady, platby jednorazových súm a paušálne financovanie pre granty) sa podporí širšie využívanie možností zjednodušených nákladov, čím sa znížia náklady na kontrolu a miera výskytu chýb. Strategický prístup: Spoločný strategický rámec a zmluvy o partnerstve obsahujú päť fondov v rámci spoločného hospodárenia v súlade s nariadením o spoločných ustanoveniach. Tento rámec umožňuje lepšie strategické zosúladenie týchto fondov na úrovni Únie. Spoločný strategický rámec sa bude vykonávať prostredníctvom zmluvy o partnerstve a fondy SSR sa budú koordinovať na vnútroštátnej úrovni. Koordinácia fondu EFR s ostatnými zdrojmi financovania EÚ sa v súčasnosti vykonáva na základe princípu „demarkačných línií“ medzi fondmi, čo viedlo k prelínaniu sa politík a k medzerám v krytí politík. Preto je potrebný lepší mechanizmus koordinácie a nový mechanizmus realizácie, ktorým sa posilní strategický prístup, by mal tieto problémy vyriešiť. Spoločný strategický rámec a zmluvy o partnerstve nahradia strategický prístup (národné strategické plány) zriadený v súčasnom fonde EFR, ktorý má vážne obmedzenia a ktorý si od členských štátov, ktoré z fondu EFR dostávajú obmedzené financovanie, vyžaduje neprimerané úsilie. Strategické programovanie EFNR je zameraný na dlhodobé strategické ciele SRP a INP vrátane udržateľného a konkurencieschopného rybárstva a akvakultúry, jednotného politického rámca na ďalší rozvoj INP a vyváženého a inkluzívneho územného rozvoja rybolovných oblastí. V súlade so stratégiou Európa 2020 sú tieto všeobecné ciele na obdobie rokov 2014 až 2020 vyjadrené v týchto šiestich prioritách Únie pre EFNR: – zvýšenie zamestnanosti a územnej súdržnosti; – rozvoj inovatívneho, konkurencieschopného rybárstva založeného na poznatkoch; – rozvoj inovatívnej, konkurencieschopnej akvakultúry založenej na poznatkoch; – podpora udržateľného rybárstva, ktoré bude účinne využívať zdroje; – podpora udržateľnej akvakultúry, ktorá bude účinne využívať zdroje; – podpora vykonávania SRP. Tieto priority budú predstavovať základ pre finančné programovanie vrátane definície ukazovateľov cieľových hodnôt pre každú túto prioritu. Podmienenosť V nariadení o spoločných ustanoveniach sa zavádzajú nové podmienky s cieľom zabezpečiť, aby financovanie Únie vytvorilo pre členské štáty silné stimuly na dosiahnutie celkových a čiastkových cieľov stratégie Európa 2020. Podmienenosť bude vo forme podmienok ex ante, ktoré sa musia splniť pred uhradením finančných prostriedkov, a vo forme podmienok ex post, pri ktorých sa uvoľnenie 5 % pridelených prostriedkov z fondu EFNR podmieni výsledkami. Podmienky ex post budú vychádzať z dosiahnutia medzníkov čiastkových cieľov výkonu a výsledkov spojených s cieľmi stratégie Európa 2020, ktoré sa pre programy stanovili v zmluvách o partnerstve. Finančná pomoc Únie z fondu EFNR bude podliehať podmienke, že členské štáty a prevádzkovatelia musia dodržiavať ciele a pravidlá SRP, najmä povinnosti kontroly, nariadenia o nezákonnom, nenahlásenom a neregulovanom rybolove a požiadaviek týkajúcich sa zberu údajov. Podmienky ex ante sa navyše budú vzťahovať na akvakultúru, keď sa bude od členských štátov vyžadovať, aby na základe strategických usmernení Únie vypracovali viacročné národné strategické plány. Ako sa stanovuje v nariadení o SRP, cieľom týchto plánov založených na strategických usmerneniach Únie bude umožniť udržateľný rozvoj akvakultúry z hľadiska istoty podnikov, prístupu k vodám a priestoru a administratívne zjednodušenie udeľovanie licencií. Tieto podmienky podporia dodržiavanie pravidiel SRP a zvýšia jednotu celej politiky. Monitorovanie a hodnotenie Záverom priebežného hodnotenia fondu EFR bolo, že existujúce ukazovatele sú zamerané na výkon a je ich príliš veľa. Okrem toho nemajú spoločný prístup a chýba im spoločné vymedzenie jednotiek. EFNR na základe toho navrhuje spoločný strategický rámec pre monitorovanie a hodnotenie (CMEF), na základe ktorého sa v spolupráci s členskými štátmi definuje súbor spoločných ukazovateľov výkonu, výsledku a vplyvu, ktoré sa prijmú vo forme vykonávacieho aktu. Tieto ukazovatele budú spojené s prioritami fondu EFNR, čo umožní agregáciu údajov na úrovni Únie a hodnotenie pokroku, účinnosť a efektívnosť vykonávania politiky, čo je okrem iného potrebné na pridelenie výkonnostnej rezervy. Hodnotenie ex ante sa použije na stanovenie základných medzníkov a cieľových hodnôt ukazovateľov, ktoré sa zahrnú do zmlúv o partnerstve a operačných programov. Dve špeciálne výročné správy v rokoch 2017 a 2019 preskúmajú stupeň realizácie a skúsenosti na ďalšie programové obdobie. 4. VPLYV NA ROZPOČET V návrhu viacročného finančného rámca sa stanovuje, že významná časť rozpočtu EÚ sa bude naďalej prideľovať politikám v oblasti rybárstva a akvakultúry. Finančný rámec na obdobie rokov 2014 až 2020 v súčasných cenách je stanovený vo výške 7,535 miliardy EUR vrátane dohôd o udržateľnom rybnom hospodárstve a povinných príspevkov regionálnym organizáciám pre riadenie rybárstva, ktoré sa budú financovať osobitne. Rozpočet fondu EFNR dosahuje v súčasných cenách výšku 6,567 miliardy EUR. Podrobné informácie o vplyve návrhov fondu EFNR na rozpočet sú uvedené vo finančnom výkaze pripojenom k návrhom. 2011/0380 (COD) Návrh NARIADENIE EURÓPSKEHO PARLAMENTU A RADY o Európskom fonde pre námorníctvo a rybárstvo, ktorým sa zrušuje nariadenie Rady (ES) č. 1198/2006, nariadenie Rady (ES) č. 861/2006 a nariadenie Rady (EÚ) č. XXX/2011 o integrovanej námornej politike EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 42, článok 43 ods. 2, článok 91 ods. 1, článok 100 ods. 2, článok 173 ods. 3, článok 175, článok 188, článok 192 ods. 1, článok 194 ods. 2 a článok 195 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[1], so zreteľom na stanovisko Výboru regiónov[2], konajúc v súlade s riadnym legislatívnym postupom, keďže: (1) V oznámení Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Reforma spoločnej rybárskej politiky (ďalej len Oznámenie o SRP) sa sformulovali možné úlohy, ciele a zameranie spoločnej rybárskej politiky (ďalej len SRP) po roku 2013. Na základe diskusie o tomto oznámení by sa SRP mala reformovať s účinnosťou od 1. januára 2014. Táto reforma by mala obsahovať všetky hlavné prvky SRP vrátane jej finančných aspektov. Na dosiahnutie cieľov reformy je potrebné zrušiť nariadenie Rady (ES) č. 1198/2006 o Európskom fonde pre rybné hospodárstvo[3], nariadenie (ES) č. 861/2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybárstva a finančné opatrenia v oblasti morského práva[4], ustanovenia nariadenia (ES) č. 1290/2005 o záručnom fonde týkajúcom sa výrobkov rybárstva a akvakultúry[5], nariadenie (ES) č. 791/2007, ktorým sa zavádza program kompenzácie dodatočných nákladov vzniknutých pri uvádzaní určitých výrobkov rybolovu z Azor, Madeiry, Kanárskych ostrovov, Francúzskej Guyany a Réunionu na trh v dôsledku odľahlosti týchto regiónov[6] a nahradiť ich novým nariadením o Európskom fonde pre námorníctvo a rybárstvo (EFNR). Vzhľadom na to, že všetky otázky súvisiace s európskymi oceánmi a morami sú navzájom prepojené, nové nariadenie by malo podporiť aj ďalší rozvoj integrovanej námornej politiky (INP) zahrnutý [v nariadení Európskeho parlamentu a Rady, ktorým sa zriaďuje program na podporu ďalšieho rozvoja integrovanej námornej politiky]. (2) Rozsah pôsobnosti EFNR by mal obsahovať podporu SRP, čo obsahuje ochranu, riadenie a využívanie morských biologických zdrojov, sladkovodných biologických zdrojov a akvakultúry a tiež spracovanie a marketing výrobkov rybárstva a akvakultúry, keď takáto činnosť prebieha na území členských štátov, alebo vo vodách Únie vrátane rybárskych plavidiel, ktoré sa plavia pod vlajkou tretích krajín alebo sú v nich registrované, alebo rybárskych plavidiel Únie, alebo občanov členských štátov bez toho, aby bola dotknutá prvotná zodpovednosť vlajkového štátu, so zreteľom na ustanovenia článku 117 dohovoru Organizácie Spojených národov o morskom práve. (3) Úspech spoločnej rybárskej politiky závisí od efektívneho systému kontrol, inšpekcií a presadzovania a tiež od spoľahlivých úplných údajov týkajúcich sa vedeckého poradenstva a účelov vykonávania a kontroly, preto by EFNR mal podporovať tieto politiky. (4) Rozsah pôsobnosti fondu EFNR by mal obsahovať podporu politike INP, ktorá obsahuje rozvoj a vykonávanie koordinovaných operácií a prijímanie rozhodnutí v súvislosti s oceánmi, morami, pobrežnými oblasťami a morskými odvetviami, ktoré dopĺňajú rôzne politiky EÚ, ktoré sa ich dotýkajú, najmä spoločnú rybársku politiku, dopravu, priemysel, územnú súdržnosť, životné prostredie, energetiku a cestovný ruch. V riadení rôznych sektorových politík v rámci úmorí Baltského mora, Severného mora, Keltského mora, Biskajského zálivu a pobrežia Pyrenejského polostrova, Stredozemného mora a Čierneho mora by mala byť zaistená jednota a integrácia. (5) Únia a členské štáty by mali v súlade so závermi Európskej rady zo 17. júna 2010, na ktorom bola prijatá stratégia Európa 2020, zabezpečiť inteligentný, udržateľný a inkluzívny rast a zároveň podporovať harmonický rozvoj Únie. Zdroje by sa mali sústrediť predovšetkým na splnenie cieľov stratégie Európa 2020 a väčším zameraním sa na výsledky by sa mala zlepšiť účinnosť. Začlenenie integrovanej námornej politiky do nového fondu EFNR by malo podporiť hlavné politické ciele stanovené v oznámení Komisie z 3. marca 2010 s názvom Európa 2020 – Stratégia na zabezpečenie inteligentného, udržateľného a inkluzívneho rastu[7] (ďalej len „stratégia Európa 2020“) a zodpovedá všeobecným cieľom zvýšiť hospodársku, sociálnu a územnú súdržnosť stanoveným v Zmluve. (6) Na zabezpečenie, aby EFNR prispel k dosiahnutiu cieľov SRP, INP a stratégie Európa 2020, je potrebné zamerať sa na obmedzený počet hlavných priorít týkajúcich sa podpory rybárstva a akvakultúry založených na inováciách a poznatkoch, presadzovania udržateľného rybárstva a akvakultúry, ktoré budú účinne využívať zdroje, a zvýšenia zamestnanosti a územnej súdržnosti využitím potenciálu rastu a pracovných miest pobrežných a vnútrozemských rybolovných spoločenstiev a podporovaním rozšírenia rybolovných činností do ostatných odvetví námorného hospodárstva. (7) Únia by sa mala vo všetkých fázach vykonávania fondu usilovať o odstránenie nerovností a o podporu rovnosti medzi mužmi a ženami, ako aj o boj proti diskriminácii na základe pohlavia, rasy alebo etnického pôvodu, náboženského vyznania alebo viery, zdravotného postihnutia, veku alebo sexuálnej orientácie. (8) Všeobecným cieľom spoločnej rybárskej politiky je zabezpečiť, aby činnosti rybolovu a akvakultúry prispievali k dlhodobo udržateľným environmentálnym podmienkam, ktoré sú potrebné pre hospodársky a sociálny rozvoj. Popritom by mala prispievať k vyššej produktivite, k dobrej životnej úrovni pre ľudí z odvetvia rybárstva, k stabilným trhom, k zabezpečeniu dostupnosti zdrojov a k tomu, aby sa ponuka tovaru dostala k spotrebiteľom za rozumné ceny. (9) Je mimoriadne dôležité lepšie začleniť environmentálne záujmy do SRP, čo by malo prispieť k dosiahnutiu cieľov environmentálnej politiky Únie a stratégie Európa 2020. Zámerom politiky SRP je také využívanie živých morských biologických zdrojov, ktorým sa obnovujú a udržujú populácie rýb na úrovni, ktorá môže zabezpečiť maximálny udržateľný výnos, a to najneskôr do roku 2015. Politika SRP by mala k rybnému hospodárstvu pristupovať preventívnym spôsobom založeným na ekosystémoch. Fond ERNRH by preto mal prispieť k bezpečnosti morského prostredia, ako je stanovené v smernici Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii)[8]. (10) Keďže ciele tohto nariadenia členské štáty nemôžu dosiahnuť v dostatočnej miere z dôvodu rozsahu a účinkov operácií, ktoré sa majú financovať v rámci operačných programov, a z dôvodu štrukturálnych problémov vo vývoji rybárstva a námorníctva a pre obmedzené finančné zdroje členských štátov, preto je tieto ciele možno lepšie dosiahnuť na úrovni Únie zabezpečením viacročnej finančnej pomoci zameranej na príslušné priority, Únia môže prijať opatrenia v súlade so zásadou subsidiarity podľa článku 5 ods. 3 Zmluvy o Európskej únii. V súlade s princípom proporcionality stanoveným v článku 5 ods. 4 tejto zmluvy sa toto nariadenie neuplatňuje nad rámec toho, čo je potrebné na dosiahnutie tohto cieľa. (11) Financovanie výdavkov spoločnej rybárskej politiky a integrovanej námornej politiky z jedného fondu, do fondu EFNR, by malo uspokojiť potrebu zjednodušenia a posilnenia integrácie obidvoch politík. Rozšírenie spoločného hospodárenia na spoločné trhové organizácie vrátane kompenzácie pre najvzdialenejšie regióny, kontrolná činnosť a činnosti zbierania údajov by mali ďalej prispievať k zjednodušeniu a zníženiu administratívnej záťaže pre Komisiu aj pre členské štáty a mali by dosiahnuť väčšiu súdržnosť a účinnosť poskytovanej podpory. (12) Z rozpočtu Únie by sa mali financovať výdavky spoločnej rybárskej politiky a integrovanej námornej politiky z jedného fondu, EFNR, a to buď priamo, alebo v rámci spoločného hospodárenia s členskými štátmi. Spoločné hospodárenie s členskými štátmi sa nemá využívať len v prípade opatrení na podporu rybárstva, akvakultúry a miestneho rozvoja pomocou spoločenstiev, ale aj v prípade spoločných organizácií trhu a kompenzácie pre najvzdialenejšie regióny, kontrolnej činnosti a zbierania údajov. Priame hospodárenie by sa malo využívať v prípade vedeckého poradenstva, dobrovoľných príspevkov regionálnym organizáciám na riadenie rybárstva, poradných rád a operácií na vykonávanie integrovanej námornej politiky. Je potrebné vymedziť druhy opatrení, ktoré sa môžu financovať z fondu EFNR. (13) Je potrebné rozlišovať medzi kategóriami kontrolných opatrení a opatrení na presadzovanie, ktoré sú spolufinancované v rámci spoločného hospodárenia, a kategóriami opatrení, ktoré sú financované v rámci priameho hospodárenia. Je nevyhnutné vymedziť prostriedky, ktoré sa majú vyčleniť na kontrolu v rámci spoločného hospodárenia. (14) Podľa článkov 50 a 51 [nariadenia o spoločnej rybárskej politike] (ďalej len „nariadenie o SRP“) by finančná pomoc Únie v rámci fondu EFNR mala byť podmienená dodržiavaním predpisov zo strany členských štátov, ako aj dodržiavaním predpisov o SRP zo strany prevádzkovateľov. Zámerom tejto podmienenosti je vyjadriť úlohu Únie zabezpečiť vo verejnom záujme ochranu morských biologických zdrojov v rámci SRP, ako je stanovené v článku 3 ZFEÚ. (15) Dosiahnutie cieľov SRP by sa narušilo, ak by finančná pomoc Únie v rámci fondu EFNR bola poskytovaná prevádzkovateľom, ktorí ex ante nedodržiavajú požiadavky týkajúce sa verejného záujmu chrániť morské biologické zdroje. Preto by mali byť prípustní len takí prevádzkovatelia, ktorí sa v určenej časovej lehote pred podaním žiadosti o pomoc nezúčastňovali na prevádzkovaní, riadení alebo vlastníctve rybárskych plavidiel evidovaných v zozname Únie plavidiel vykonávajúcich nezákonný, nenahlásený a neregulovaný rybolov, ako je uvedené v článku 40 ods. 3 nariadenia Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999[9], a ktorí sa nedopustili závažného porušenia predpisov podľa nariadenia (ES) č. 1005/2008 alebo článku 90 ods. 1 nariadenia (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006[10], alebo iných prípadov porušenia pravidiel SRP, ktoré osobitne ohrozujú udržateľnosť príslušných zásob rýb a predstavujú vážne ohrozenie udržateľné využívanie živých morských biologických zdrojov obnovujúce a udržujúce populácie zbieraných druhov nad úrovňou, ktorá je schopná vyprodukovať maximálny udržateľný výnos (ďalej len MSY). (16) Príjemcovia by navyše mali pokračovať v dodržiavaní požiadaviek týkajúcich sa verejného záujmu ochrany morských biologických zdrojov aj po podaní žiadosti o pomoc, počas celého obdobia vykonávania operácie a v prípade určitých typov operácií aj počas určitého obdobia po poslednej platbe. Podpora vyplatená príjemcom alebo podpora, ktorú si ponechali príjemcovia, ktorí nedodržiavajú požiadavky týkajúce sa verejného záujmu ochrany morských biologických zdrojov, by mohla byť spojená s páchanými porušeniami, čo by mohlo ohroziť dosiahnutie cieľov politiky SRP. (17) Dôsledky stanovené pre prípad nedodržania podmienok oprávnenosti by sa mali uplatňovať, keď príjemcovia porušia pravidlá SRP. Na určenie výšky neoprávnených výdavkov by sa mali zohľadniť: závažnosť nedodržania pravidiel SRP zo strany príjemcu, hospodárska výhoda získaná z nedodržania pravidiel SRP alebo význam príspevku z fondu EFNR pre hospodársku činnosť príjemcu. (18) Dosiahnutie cieľov SRP by sa narušilo aj vtedy, ak by finančná pomoc Únie v rámci fondu EFNR bola vyplatená členským štátom, ktoré nedodržiavajú svoje povinnosti vyplývajúce z pravidiel SRP v súvislosti s verejným záujmom ochrany morských biologických zdrojov, ako napr. zber údajov a plnenie kontrolných povinností. Okrem toho, ak by sa nedodržiavali tieto povinnosti, existuje riziko, že členské štáty neodhalia neprípustných príjemcov alebo neoprávnené operácie. (19) Ako preventívne opatrenie na zabránenie vykonávaniu neoprávnených platieb a tiež s cieľom motivovať členské štáty, aby dodržiavali pravidlá SRP alebo aby požadovali dodržiavanie od príjemcov, by sa mali využívať možnosti prerušenia lehoty na platbu alebo pozastavenia platieb. S cieľom dodržať zásadu proporcionality, finančné opravy, ktoré majú konečné a nezrušiteľné dôsledky, by sa mali uplatniť len na výdavky priamo spojené s operáciami, počas ktorých sa nedodržali pravidlá SRP. (20) Na zlepšenie koordinácie a na harmonizáciu plnenia fondov poskytujúcich podporu v rámci politiky súdržnosti [Európskeho fondu pre regionálny rozvoj (EFRR), Európskeho sociálneho fondu (ESF) a Kohézneho fondu (KF)] spoločne s fondmi pre rozvoj vidieka [Európskeho poľnohospodárskeho fondu pre rozvoj vidieka (EPFRV)] a v prípade námorného odvetvia a rybárstva Európskeho fondu pre námorníctvo a rybárstvo (EFNR) boli pre všetky tieto fondy zahrnuté do spoločného strategického rámca v [nariadení (EÚ) č. […], ktorým sa stanovujú spoločné ustanovenia][11], vytvorené spoločné ustanovenia. EFNR z dôvodu špecifík SRP a INP obsahuje okrem tohto nariadenia aj osobitné ustanovenia. (21) So zreteľom na veľkosť budúceho fondu EFNR a na zásadu proporcionality sa ustanovenia týkajúce sa strategického plánovania odchyľujú od nariadenia [o spoločných ustanoveniach] a konzultácie so zainteresovanými stranami sa odteraz budú konať najmenej dvakrát v priebehu programového obdobia, ale nie povinne každý rok, keďže by to pre Komisiu a členské štáty predstavovalo neprimeranú administratívnu a finančnú záťaž. (22) Činnosť Únie by mala dopĺňať činnosť členských štátov alebo by k nej mala prispievať. Na zabezpečenie výraznej pridanej hodnoty by sa partnerstvo medzi Komisiou a členskými štátmi malo posilniť prostredníctvom dohôd o účasti rôznych druhov partnerov, pričom sa v plnej miere zohľadnia inštitucionálne právomoci členských štátov. Osobitná pozornosť by sa mala venovať zaisteniu primeraného zastúpenia žien a menšinových skupín. Takéto partnerstvo sa týka regionálnych, miestnych a ostatných verejných orgánov, ako aj iných vhodných orgánov vrátane tých, ktoré sú zodpovedné za ochranu životného prostredia a za podporu rovnosti medzi ženami a mužmi, hospodárskych a sociálnych partnerov a iných príslušných orgánov. Dotknutí partneri by sa mali podieľať na príprave partnerských zmlúv a tiež na príprave, vykonávaní, monitorovaní a hodnotení programovania. (23) V súlade so zásadou proporcionality sa prostriedky, ktoré Komisia a členské štáty použijú, môžu líšiť v závislosti od celkovej sumy verejných výdavkov pridelenej na operačný program. Takéto odchýlky by sa mali uplatňovať predovšetkým na prostriedky použité na hodnotenie, na kontrolu a na podávanie správ o vykonávaní operačných programov. (24) Komisia by mala vypracovať ročné rozčlenenie dostupných viazaných rozpočtových prostriedkov podľa členských štátov na základe objektívnych a transparentných kritérií, tieto kritériá by mali obsahovať predchádzajúce prostriedky pridelené podľa nariadenia Rady (ES) č. 1198/2006a predchádzajúcu spotrebu podľa nariadenia Rady (ES) č. 861/2006. (25) Splnenie určitých podmienok ex ante je v rámci SRP mimoriadne dôležité, najmä pokiaľ ide o predloženie viacročného národného strategického plánu pre akvakultúru a osvedčenú administratívnu kapacitu na splnenie požiadaviek na údaje pre rybárstvo a na presadzovanie vykonávania európskeho systému kontrol, inšpekcií a presadzovania. (26) V súlade s cieľom zjednodušenia by všetky činnosti fondu EFNR, ktoré patria pod spoločné hospodárenie, vrátane kontroly a zberu údajov mali mať formu jedného operačného programu na členský štát v súlade s jeho vnútroštátnou štruktúrou. Programovanie sa vzťahuje na obdobie od 1. januára 2014 do 31. decembra 2020. Každý členský štát vypracuje jeden operačný program. V každom programe sa určí stratégia na splnenie cieľov týkajúcich sa priorít Únie pre EFNR a výber opatrení. Programovanie by malo byť v súlade s prioritami Únie, pričom by sa zároveň malo prispôsobiť národným podmienkam a dopĺňať ďalšie politiky Únie, najmä politiku rozvoja vidieka a politiku súdržnosti. (27) Členské štáty by v čo najväčšej možnej miere mali využiť možnosť, ktorú poskytuje [nariadenie (EÚ) č. [...], ktorým sa stanovujú spoločné ustanovenia], využiť jednorazové platby a zjednodušené formy grantu, aby prispeli k dosiahnutiu cieľa zjednodušiť vykonávanie fondu EFNR a znížili náklady na kontrolu a mieru výskytu chýb. (28) Členské štáty by na účely presadzovania povinností kontroly v rámci SRP mali v súlade prioritami Únie prijatými Komisiou pre túto konkrétnu oblasť politiky vypracovať časť operačného programu o kontrole. Na to, aby sa operačný program prispôsobil vyvíjajúcim sa potrebám kontroly a presadzovania, môže sa časť operačného programu o kontrole pravidelne preskúmavať na základe zmien priorít Únie v politike kontroly a presadzovania v rámci SRP. Tieto zmeny a doplnenia by mala schvaľovať Komisia. (29) Na udržanie flexibility programovania činností v oblasti kontroly by preskúmanie časti operačného programu týkajúcej sa kontroly malo byť predmetom zjednodušeného postupu. (30) Členské štáty by mali v súlade s viacročným programom Únie vypracovať časť operačného programu o zbere údajov. Na prispôsobenie sa špecifickým potrebám zberu údajov by členské štáty mali vypracovať ročný pracovný plán, ktorý by sa mal pod vedením Komisie každoročne prispôsobovať a mal by podliehať schváleniu Komisie. (31) Na zvýšenie konkurencieschopnosti a hospodárskej výkonnosti rybolovných činností je dôležité povzbudzovať inovácie a podnikanie. EFNR by preto mal podporovať inovatívne činnosti a rozvoj podnikania. (32) Na zvýšenie konkurencieschopnosti a hospodárskej výkonnosti rybolovných a námorných činností sú dôležité aj investície do ľudského kapitálu. EFNR by preto mal podporovať celoživotné vzdelávanie, spoluprácu medzi vedcami a rybármi stimulujúcu šírenie vedomostí a tiež to, aby poradenské služby pomohli zlepšiť celkovú výkonnosť a konkurencieschopnosť prevádzkovateľov. (33) EFNR by mal so zreteľom na význam úlohy, ktorú zohrávajú partneri samostatných rybárov v maloobjemovom pobrežnom rybolove, podporovať ich odbornú prípravu a vzájomnú spoluprácu, čo by pomohlo ich profesionálnemu rozvoju a poskytlo by im to prostriedky na to, aby mohli lepšie plniť pridružené úlohy, ktoré tradične vykonávajú. (34) EFNR by mal so zreteľom na slabé zastúpenie malých pobrežných rybárov v sociálnom dialógu podporovať organizácie presadzujúce takýto dialóg v príslušných fórach. (35) EFNR by mal so zreteľom na potenciál, ktorý diverzifikácia poskytuje malým pobrežným rybárom, a ich kľúčovú úlohu v pobrežných spoločenstvách podporovať diverzifikáciu prostredníctvom financovania začínajúcich podnikov a investícií určených na dodatočné vybavenie ich plavidiel, a to popri náležitej odbornej príprave potrebnej na získanie odborných zručností v príslušnej oblasti mimo rybolovných činností. (36) EFNR by mal s cieľom uspokojiť zdravotné a bezpečnostné potreby na palube podporovať investície do bezpečnosti a hygieny na palube. (37) V dôsledku zriadenia systémov prevoditeľných rybolovných povolení stanovených v článku 27 nariadenia o SRP a na podporu členských štátov pri vykonávaní týchto nových systémov by EFNR mal poskytovať podporu vo forme budovania kapacít a výmeny osvedčených postupov. (38) Zavedenie systémov prevoditeľných rybolovných povolení by malo zvýšiť konkurencieschopnosť odvetvia. V dôsledku toho môže vzniknúť potreba nových profesionálnych možností mimo rybolovné činnosti. EFNR by preto mal podporiť diverzifikáciu a tvorbu pracovných miest v rybárskych spoločenstvách predovšetkým prostredníctvom podpory začínajúcich podnikov a preradením plavidiel určených na námornú činnosť na iné účely ako na rybolov malých pobrežných rybárskych plavidiel. Toto posledné opatrenie sa zdá byť vhodné, keďže malé pobrežné rybárske plavidlá nie sú zahrnuté v systémoch prevoditeľných rybolovných povolení. (39) Cieľom spoločnej rybárskej politiky je zabezpečiť udržateľné využívanie zásob rýb. Nadmerná kapacita bola identifikovaná ako hlavný stimul nadmerného rybolovu. Preto je mimoriadne dôležité prispôsobiť rybársku flotilu Únie dostupným zdrojom. Odstránenie nadmernej kapacity prostredníctvom verejnej pomoci, ako napríklad dočasné alebo trvalé ukončenie a šrotovacie režimy, sa ukázalo ako neúčinné. EFNR bude preto podporovať vytváranie a riadenie systémov prevoditeľných rybolovných povolení s cieľom znížiť nadmernú kapacitu a zvýšiť hospodársku výkonnosť a výnosnosť príslušných prevádzkovateľov. (40) Keďže nadmerná kapacita je jedným z hlavných stimulov nadmerného rybolovu, musia sa prijať opatrenia na prispôsobenie rybárskej flotily Únie dostupným zdrojom; v tejto súvislosti by EFNR mal podporiť zriadenie, úpravu a riadenie systémov prevoditeľných rybolovných povolení, ktoré sa zaviedli spolu s politikou SRP, ako nástroj riadenia na zníženie nadmernej kapacity. (41) Je mimoriadne dôležité lepšie začleniť environmentálne otázky do EFNR a podporovať vykonávanie opatrení na ochranu v rámci SRP, musia sa však pritom zohľadniť rozdielne podmienky vo vodách Únie. Na tento účel je nevyhnutné vyvinúť regionalizovaný prístup k opatreniam na ochranu. (42) EFNR by mal podporovať aj zníženie dosahu rybárstva na morské prostredie, a to najmä prostredníctvom podpory ekologických inovácií, selektívnejšieho vybavenia a zariadenia a prostredníctvom opatrení zameraných na ochranu a obnovu morskej biodiverzity a ekosystémov a služieb, ktoré poskytujú, v súlade so stratégiou biodiverzity EÚ do roku 2020. (43) V súlade so zákazom odvrhovania úlovkov, ktorý sa zaviedol v politike SRP, by EFNR mal podporovať investície na palube, aby sa čo najlepšie využili nechcené vylovené ryby a zhodnotili ich nevyužité časti. So zreteľom na nedostatok zdrojov a s cieľom maximalizovať hodnotu vylovených rýb by EFNR podporovať aj investície na palube zamerané pridanie komerčnej hodnoty vylovených rýb. (44) EFNR by mal so zreteľom na význam rybárskych prístavov, vykládkových miest a prístreškov podporovať náležité investície predovšetkým do zvýšenia energetickej účinnosti, ochrany životného prostredia, kvality vykladaného tovaru a bezpečnostných a pracovných podmienok. (45) Pre Úniu je veľmi dôležité, aby sa dosiahla udržateľná rovnováha medzi sladkovodnými zdrojmi a ich využívaním; preto by príslušné ustanovenia mali s primeraným ohľadom na environmentálny dosah podporiť vnútrozemský rybolov, pričom musí byť súčasne zabezpečené zachovanie hospodárskej životaschopnosti týchto odvetví. (46) EFNR by mal v súlade so stratégiou Komisie pre udržateľný rozvoj európskej akvakultúry[12], cieľmi politiky SRP a stratégiou Európa 2020 podporovať environmentálne, hospodársky a sociálne udržateľný rozvoj odvetvia akvakultúry. (47) Akvakultúra prispieva k rastu a pracovným miestam v pobrežných a vidieckych regiónoch. Preto je veľmi dôležité, aby bol EFNR dostupný pre podniky pôsobiace v oblasti akvakultúry, predovšetkým pre malé a stredné podniky, a aby prispel k pritiahnutiu nových podnikateľov do odvetvia akvakultúry. Na zvýšenie konkurencieschopnosti a hospodárskej výkonnosti činností súvisiacich s akvakultúrou je dôležité povzbudzovať inovácie a podnikanie. EFNR by mal preto podporovať inovatívne činnosti a rozvoj podnikania, osobitne nepotravinársku akvakultúru a akvakultúru na otvorenom mori. (48) Nové formy príjmu v kombinácii s činnosťami akvakultúry už ukázali svoju pridanú hodnotu pre rozvoj podnikania. EFNR by preto mal podporovať tieto doplňujúce činnosti mimo akvakultúry, ako napríklad rybársky cestovný ruch, vzdelávacie alebo environmentálne činnosti. (49) Ďalšiu dôležitú formu zvýšenia príjmu podnikov z oblasti akvakultúry predstavuje pridaná hodnota ich výrobkov prostredníctvom spracovania a predaja vlastnej výroby a zavedením nových druhov s dobrými trhovými vyhliadkami, čím sa diverzifikovala ich výroba. (50) EFNR by mal so zreteľom na potrebu identifikovať najvhodnejšie oblasti rozvoja akvakultúry podporovať vnútroštátne orgány pri prijímaní strategických rozhodnutí na vnútroštátnej úrovni, pričom sa zároveň musí zohľadniť prístup k vodám a priestoru. (51) Na zvýšenie konkurencieschopnosti a hospodárskej výkonnosti činností akvakultúry sú dôležité aj investície do ľudského kapitálu. EFNR by preto mal podporovať celoživotné vzdelávanie, vytváranie sietí stimulujúcich šírenie vedomostí a tiež to, aby poradenské služby pomohli zlepšiť celkovú výkonnosť a konkurencieschopnosť prevádzkovateľov. (52) Na presadenie environmentálne udržateľnej akvakultúry by EFNR mal podporovať činnosti akvakultúry, ktoré vo vysokej miere rešpektujú životné prostredie, prechod podnikov akvakultúry na ekologické riadenie, využívanie audítorských systémov a prechod na ekologickú akvakultúru. EFNR by akvakultúru mal podporovať aj prostredníctvom zabezpečenia špeciálnych environmentálnych služieb. (53) EFNR by mal so zreteľom na význam ochrany spotrebiteľa zabezpečiť primeranú podporu pre hospodárov s cieľom zabrániť ohrozeniu zdravia verejnosti a zvierat a zmierniť toto ohrozenie, ktoré chov v rámci akvakultúry môže spôsobiť. (54) EFNR by mal so zreteľom na riziko investícií do činností akvakultúry prispieť k istote podnikov poskytnutím prístupu k poisteniu, čo zabezpečí príjem výrobcov v prípade neobvyklých výrobných strát spôsobených najmä prírodnými katastrofami, nepriaznivými poveternostnými podmienkami, náhlymi zmenami kvality vody, chorobami alebo zamorením škodcami a zničením výrobných prevádzok. (55) So zreteľom na skutočnosť, že prístup založený na spoločenstve dokázal v miestnom rozvoji počas dlhých rokov svoju užitočnosť pri podpore rozvoja rybolovných a vidieckych oblastí prostredníctvom plného zohľadnenia viacodvetvových potrieb vnútorného rozvoja, by podpora mala pokračovať a v budúcnosti by sa mala posilniť. (56) Miestny rozvoj vedený spoločenstvom by mal v rybolovných oblastiach povzbudzovať inovatívne prístupy na tvorbu rastu a pracovných miest predovšetkým zvýšením pridanej hodnoty výrobkov rybolovu a diverzifikáciou miestneho hospodárstva smerom k novým hospodárskym činnostiam vrátane činností, ktoré poskytuje tzv. modrý rast a širšie morské odvetvia. (57) Udržateľný rozvoj rybolovných oblastí by mal prispieť k dosiahnutiu cieľov stratégie EÚ 2020 podporovaním sociálneho začleňovania a znižovaním chudoby a k rozvoju inovácií na miestnej úrovni a aj k cieľom územnej súdržnosti, čo je hlavnou prioritou Lisabonskej zmluvy. (58) Miestny rozvoj vedený spoločenstvom by sa mal realizovať prístupom zdola nahor pomocou miestnych partnerstiev, ktoré by mali pozostávať zo zástupcov verejného sektora, súkromného sektora a občianskej spoločnosti a mali by náležite odrážať miestnu spoločnosť; tieto miestne subjekty sú najvhodnejšie na to, aby navrhli a začali plniť integrované viacodvetvové stratégie miestneho rozvoja s cieľom uspokojiť ich miestnych rybolovných oblastí; na zabezpečenie reprezentatívnosti miestnych akčných skupín je dôležité, aby žiadna záujmová skupina nemala v rozhodovacích orgánoch viac ako 49 % hlasovacích práv. (59) Spolupráca medzi miestnymi partnerstvami je dôležitým prvkom tohto prístupu. Spolupráca medzi týmito miestnymi partnerstvami je dôležitým nástrojom rozvoja, ktorý by EFNR mal poskytnúť k dispozícii. (60) Podpora pre rybolovné oblasti prostredníctvom fondu EFNR by sa mala zosúladiť s podporou miestneho rozvoja z ostatných fondov Únie a mala by pokrývať všetky aspekty vypracúvania a plnenia stratégií miestneho rozvoja a činností miestnych akčných skupín, ako aj náklady na oživenie miestnej oblasti a chodu miestneho partnerstva. (61) Na zabezpečenie životaschopnosti rybolovu a akvakultúry na veľmi konkurenčnom trhu je potrebné stanoviť ustanovenia, ktorými sa poskytne podpora vykonávaniu [nariadenia (EÚ) o spoločnej organizácií trhov s výrobkami rybolovu a akvakultúry][13] a podpora činnostiam predaja a spracovania, ktoré vykonávajú prevádzkovatelia na maximalizáciu hodnoty výrobkov rybárstva a akvakultúry. Osobitná pozornosť by sa mala venovať podpore činností, ktorými sa integrujú činnosti dodávateľského reťazca týkajúce sa výroby, spracovania a predaja. EFNR by mal na prispôsobenie sa novej politike zákazu odvrhovania úlovkov podporovať aj spracovanie nechcených úlovkov. (62) Mali by sa uprednostňovať organizácie výrobcov a združenia organizácií výrobcov formou poskytnutia podpory. Kompenzácia pre pomoc na skladovanie a pomoc pre výrobné a marketingové plány by sa mali postupne zrušiť, keďže význam tohto osobitného druhu podpory pominul s ohľadom na vyvíjajúcu sa štruktúru trhu Únie s týmto druhom výrobkov a na rastúci význam silných organizácií výrobcov. (63) EFNR by mal so zreteľom na zintenzívnenie hospodárskej súťaže, ktorej čelia malí pobrežní rybári, podporovať podnikateľské iniciatívy malých pobrežných rybárov, čo pridá hodnotu rybám, ktoré vylovia, predovšetkým tým, že vylovené ryby spracujú alebo ich priamo umiestnia na trh. (64) Rybolovné činnosti v najvzdialenejších regiónoch Európskej únie čelia problémom, najmä z dôvodu dodatočných nákladov na uvádzanie určitých výrobkov rybolovu na trh, ktorých príčinou sú predovšetkým nevýhody uznané v článku 349 Zmluvy o fungovaní Európskej únie. (65) Európska únia zaviedla na udržanie konkurencieschopnosti určitých výrobkov rybolovu z najvzdialenejších regiónov Európskej únie v porovnaní s konkurencieschopnosťou podobných výrobkov z iných regiónov Európskej únie v roku 1992 opatrenia na kompenzáciu súvisiacich dodatočných nákladov v rybárstve. Opatrenia platné na obdobie rokov 2007 – 2013 sú stanovené v nariadení Rady (ES) č. 791/2007[14]. Od 1. januára 2014 treba pokračovať v poskytovaní podpory na kompenzáciu dodatočných nákladov na uvádzanie určitých rybárskych výrobkov. (66) So zreteľom na rôzne podmienky pre uvádzanie na trh v dotknutých najvzdialenejších regiónoch, na výkyvy úlovkov a zásob a so zreteľom na požiadavky trhu by sa malo ponechať na príslušné členské štáty, aby určili, pre ktoré rybárske výrobky sa bude uznávať nárok na kompenzáciu, ich príslušné maximálne množstvá a výšku kompenzácie v rámci celkových pridelených prostriedkov na členský štát. (67) Členské štáty by mali mať oprávnenie v rámci celkových pridelených prostriedkov na členský štát diferencovať zoznam a množstvá príslušných rybárskych výrobkov a výšku kompenzácie. Mali by mať tiež právo pozmeniť svoje plány kompenzácií, ak to odôvodňujú meniace sa podmienky. (68) Členské štáty by mali výšku kompenzácie stanoviť na úrovni, ktorá umožní primeranú náhradu dodatočných nákladov vyplývajúcich zo špecifických znevýhodnení najvzdialenejších regiónov a predovšetkým nákladov na prepravu výrobkov na európsku pevninu. Na zabránenie príliš veľkej kompenzácii by suma mala zodpovedať dodatočným nákladom, ktoré pomoc nahrádza, a v žiadnom prípade by nemala presiahnuť 100 % nákladov na prepravu na európsku pevninu a súvisiacich nákladov. Na tento účel by sa malo zohľadniť aj to, že ostatné druhy verejných intervencií majú tiež vplyv na úroveň dodatočných nákladov. (69) Je mimoriadne dôležité, aby členské štáty a prevádzkovatelia mali vybavenie, ktoré im umožní vykonávať kontroly na vysokej úrovni, čo zaistí dodržiavanie pravidiel spoločnej rybárskej politiky, pričom sa musí zabezpečiť udržateľné využívanie živých vodných zdrojov; EFNR by preto mal podporovať členské štáty a prevádzkovateľov v súlade s nariadením Rady (ES)č. 1224/2009. Vytvorením kultúry dodržiavania pravidiel by táto podpora mala prispieť k udržateľnému rastu. (70) Podpora poskytnutá členským štátom na základe nariadenia (ES) č. 861/2006 na výdavky vzniknuté v súvislosti s vykonávaním systému kontroly Únie by mala pokračovať v rámci fondu EFNR v súlade s logikou jedného fondu. (71) V súlade s cieľmi politiky Únie v oblasti kontroly a presadzovania sa zdá byť vhodné, aby sa presne určil minimálny čas venovaný kontrole rybolovu, pokiaľ ide o využívanie hliadkových plavidiel, lietadiel a vrtuľníkov, aby sa mohol určiť základ pre podporu z fondu EFNR. (72) EFNR by mal so zreteľom na význam spolupráce medzi členskými štátmi v oblasti kontroly poskytnúť podporu na tento účel. (73) Mali by sa stanoviť ustanovenia o podpore pre zbieranie, riadenie a využívanie údajov súvisiacich s rybným hospodárstvom uvedených vo viacročnom programe Únie, predovšetkým na podporu národných programov a na riadenie a využívanie údajov na vedeckú analýzu a vykonávanie politiky SRP. Podpora poskytnutá členským štátom na základe nariadenia (ES) č. 861/2006 na výdavky vzniknuté v súvislosti so zbieraním, riadením a využívaním údajov týkajúcich sa rybolovu by v súlade logikou jedného fondu mala v rámci fondu EFNR pokračovať. (74) Takisto je potrebné podporiť spoluprácu medzi členskými štátmi a v prípade potreby aj s tretími krajinami, pokiaľ ide o zber údajov v jednom úmorí, a tiež s príslušnými medzinárodnými vedeckými orgánmi. (75) Cieľom politiky INP je podporovať udržateľné využívanie morí a oceánov a rozvíjať koordinované, koherentné a transparentné prijímanie rozhodnutí týkajúcich sa politík, ktoré majú vplyv na oceány, moria, ostrovy, pobrežné a najvzdialenejšie regióny a morské zóny, v súlade s oznámením Komisie s názvom Integrovaná námorná politika Európskej únie[15]. (76) Ako vyplýva z vyhlásení Rady, Európskeho parlamentu a Výboru regiónov[16] na vykonávanie a ďalší rozvoj integrovanej námornej politiky Európskej únie je potrebné nepretržité financovanie. (77) EFNR by mal podporovať presadzovanie integrovaného riadenia námorných záležitostí na všetkých úrovniach osobitne prostredníctvom výmen osvedčených postupov a ďalšieho vypracúvania a vykonávania stratégií námorných oblastí. Zámerom týchto stratégií je zriadenie integrovaného rámca na riešenie spoločných problémov európskych morských oblastí a posilnenie spolupráce medzi zainteresovanými stranami na maximálne využitie finančných nástrojov a fondov Únie a prispieť k hospodárskej, sociálnej a územnej súdržnosti Únie. (78) EFNR by mal podporovať aj ďalší rozvoj nástrojov určených na tvorbu synergií medzi iniciatívami prijatými v rôznych odvetviach a týkajúcich sa morí, oceánov a pobreží. To je prípad integrovaného námorného dohľadu, ktorého cieľom je zlepšiť informovanosť o stave námorných záležitostí prostredníctvom lepších a bezpečných výmen informácií medzi odvetviami. Operácie týkajúce sa námorného dohľadu, ktoré patria do pôsobnosti hlavy V Zmluvy o fungovaní Európskej únie, by sa však nemali financovať z fondu EFNR. (79) Vzájomné prepojenie určitých informačných systémov, ktoré prevádzkujú tieto odvetvia, by si mohlo vyžadovať premyslenú mobilizáciu vlastných mechanizmov financovania, ktoré by boli v súlade s ustanoveniami Zmluvy. Námorné priestorové plánovanie a integrované riadenie pobrežných zón sú nevyhnutné na udržateľný rozvoj morských oblastí a pobrežných regiónov a obidve podporujú ciele riadenia založeného na ekosystémoch a rozvoja spojení medzi súšou a morom. Tieto nástroje sú tiež dôležité na riadenie rôznych využití našich pobreží, morí a oceánov, aby bol možný ich udržateľný hospodársky rozvoj a aby bolo možné stimulovať cezhraničné investície, zatiaľ čo vykonávaním rámcovej smernice o morskej stratégii sa ďalej určia hranice udržateľnosti ľudských činností, ktoré majú vplyv na morské prostredie. Ďalej je potrebné zlepšiť poznatky o morskom svete a podnietiť inovácie tým, že sa umožní zber, bezplatná výmena, opätovné využitie a šírenie údajov týkajúcich sa stavu oceánov a morí. (80) EFNR by mal podporovať aj udržateľný hospodársky rast, zamestnanosť, inovácie a konkurencieschopnosť morských zón a pobrežných regiónov. Je mimoriadne dôležité určiť regulačné prekážky a nedostatky v zručnostiach, ktoré bránia rastu rozvíjajúcich sa a perspektívnych morských zón, a operácie zamerané na podporu investícií do technologických inovácií potrebných na zlepšenie obchodného potenciálu morských a námorných aplikácií. (81) EFNR by mal dopĺňať súčasné a budúce finančné nástroje poskytované Úniou a členskými štátmi na vnútroštátnej a regionálnej úrovni na podporu ochrany a udržateľného využitia oceánov, morí a pobreží a mal by byť s nimi v súlade, čím pomôže rozvíjať účinnejšiu spoluprácu medzi členskými štátmi a ich pobrežnými, ostrovnými a najvzdialenejšími regiónmi, pričom zohľadní priority a pokrok národných a miestnych projektov. Fond by sa mal koordinovať s ostatnými politikami Únie, ktoré môžu obsahovať námornú dimenziu, najmä s Európskym fondom regionálneho rozvoja, Kohéznym fondom a Európskym sociálnym fondom a tiež s programom Horizont 2020 pre výskum a energetickou politikou. (82) Únia zohráva v práci medzinárodných organizácií aktívnu úlohu, aby bolo možné dosiahnuť ciele politiky SRP na globálnej úrovni. Preto je nevyhnutné, aby Únia prispela k činnostiam takýchto organizácií, ktoré pomáhajú zabezpečiť ochranu a udržateľné využívanie zdrojov rybárstva na otvorenom mori a vo vodách tretích krajín. Podpora poskytovaná medzinárodným organizáciám na základe nariadenia (ES) č. 861/2006 by v súlade s logikou jedného fondu mala v rámci EFNR pokračovať. (83) Na zlepšenie riadenia v rámci politiky SRP a na zabezpečenie efektívneho fungovania poradných rád je dôležité, aby poradné rady trvalo dostávali dostatočné prostriedky, aby mohli v rámci politiky SRP účinne vykonávať svoju poradnú úlohu. V súlade s logikou jedného fondu by podpora poskytovaná poradným radám v rámci fondu EFNR mala nahradiť podporu poskytovanú regionálnym poradným radám na základe nariadenia (ES) č. 861/2006. (84) EFNR by mal prostredníctvom technickej pomoci poskytovať prípravnú, administratívnu a technickú podporu a podporu pre informačné opatrenia, tvorbu sietí, hodnotenia, audity, štúdie a výmeny skúseností s cieľom uľahčiť vykonávanie operačného programu a podporiť inovatívne prístupy a postupy pre jednoduché a transparentné vykonávanie. Technická pomoc by mala obsahovať aj zriadenie európskej siete rybárskych miestnych akčných skupín zameranej na budovanie kapacít, šírenie informácií, výmenu skúseností a podporu spolupráce medzi miestnymi partnerstvami. (85) Pokiaľ ide o všetky operácie financované podľa tohto nariadenia v rámci spoločného a priameho hospodárenia, je potrebné zabezpečiť ochranu finančných záujmov Únie riadnym uplatňovaním právnych predpisov týkajúcich sa ochrany týchto záujmov a zabezpečiť, aby členské štáty a Komisia vykonávali náležité kontroly. (86) [Nariadenie (EÚ) č. [...], ktorým sa stanovujú spoločné ustanovenia], a ustanovenia prijaté v súlade s ním by sa mali vzťahovať na ustanovenia tohto nariadenia, ktoré patria do spoločného hospodárenia. Najmä v [nariadení (EÚ) č. [...], ktorým sa stanovujú spoločné ustanovenia,][17] sa nariaďujú ustanovenia týkajúce sa spoločného hospodárenia s finančnými prostriedkami Únie s členskými štátmi na základe zásad riadneho finančného hospodárenia, transparentnosti a nediskriminácie a ustanovenia o fungovaní akreditovaných orgánov, rozpočtových zásadách, ustanovenia, ktoré by sa v rámci tohto nariadenia mali dodržiavať. (87) So zreteľom na špecifickosť fondu EFNHR, a predovšetkým na jeho veľkosť, typy financovaných operácií, silnú väzbu s politikou SRP a na ďalšie významné faktory, by sa však niektoré spoločné ustanovenia týkajúce sa spoločného hospodárenia v tomto nariadení mali upraviť, odobrať alebo doplniť. V prípadoch, keď si to vyžadujú ustanovenia [nariadenia (EÚ) č. [...], ktorým sa stanovujú spoločné ustanovenia], by EFNR mal byť dokončením a doplnením týchto spoločných ustanovení. (88) So zreteľom na význam zabezpečenia ochrany morských biologických zdrojov a ochrany zásob rýb pred nezákonným rybolovom a v súlade so závermi zelenej knihy o reforme spoločnej rybárskej politiky[18] by prevádzkovatelia, ktorí nedodržiavajú pravidlá politiky SRP a osobitne ohrozujú udržateľnosť dotknutých zásob, a preto predstavujú vážne ohrozenie udržateľného využívania živých morských biologických zdrojov obnovujúceho a udržujúceho populácie lovených druhov nad úrovňou, ktorá je schopná vyprodukovať maximálny udržateľný výnos, a najmä prevádzkovatelia, ktorí sa venujú nezákonnému, nenahlásenému a neregulovanému rybolovu, mali byť vylúčení z podpory z fondu EFNR. Financovanie Únie sa na žiadnom stupni, od výberu po vykonávanie operácie, nesmie použiť na oslabenie verejného záujmu ochrany morských biologických zdrojov, ktorý je vyjadrený v cieľoch nariadenia o SRP. (89) Členské štáty by mali prijať primerané opatrenia, aby sa zabezpečilo správne fungovanie systému riadenia a kontroly. Pre každý operačný program by sa na tento účel mal určiť riadiaci orgán, platobná agentúra a certifikačný orgán a mali by sa presne stanoviť ich povinnosti. Tieto povinnosti by sa mali týkať najmä riadneho finančného vykonávania, organizácie hodnotenia, certifikácie výdavkov, auditu a súladu s právom Únie. Mali by sa ustanoviť pravidelné stretnutia Komisie a dotknutých vnútroštátnych orgánov na účely monitorovania pomoci. Pokiaľ ide o riadenie a kontrolu, je potrebné ustanoviť, akým spôsobom členské štáty poskytnú záruku, že sa tieto systémy zavedú a že budú uspokojivo fungovať. (90) Finančné záujmy Európskej únie by mali byť v priebehu nákladového cyklu chránené pomocou primeraných opatrení vrátane predchádzania, odhaľovania a vyšetrovania nezrovnalostí, vymáhania stratených, chybne vyplatených alebo nesprávne použitých prostriedkov a v prípade potreby sankcií. (91) Sumy, ktoré členské štáty vymohli v dôsledku nezrovnalostí, by mali zostať k dispozícii pre operačné programy dotknutého členského štátu. Mal by sa vypracovať systém finančnej zodpovednosti členských štátov pre prípad, keď sa suma v prípade nezrovnalosti nevymohla v plnej výške, a Komisii by sa malo umožniť, aby chránila záujmy rozpočtu Únie odpočítaním z účtu daného členského štátu časti súm, ktoré sa stratili z dôvodu nezrovnalostí a ktoré sa nevymohli v primeranej lehote. (92) V záujme dobrého pracovného partnerstva a riadnej podpory pomoci Únie by sa mali zabezpečiť čo najširšie informácie a ich zverejňovanie. Orgány zodpovedné za riadenie pomoci by mali zodpovedať za tento aspekt a za informovanie Komisie o prijatých opatreniach. (93) Pravidlá a postupy, ktorými sa riadia viazané prostriedky a platby, by sa mali zjednodušiť, aby sa zabezpečila pravidelnosť toku hotovosti. Zálohová platba vo výške 4 % príspevku z fondu EFNR by mala pomôcť urýchliť vykonávanie operačného programu. (94) Na zabezpečenie riadneho hospodárenia so zdrojmi Únie by sa malo zlepšiť prognózovanie a realizácia výdavkov. Na tento účel by členské štáty mali pravidelne posielať Komisii svoje prognózy týkajúce sa využívania zdrojov Únie a akékoľvek zdržania finančnej realizácie by mali podnietiť spätné vyplatenie zálohových platieb a automatické zrušenie viazaných prostriedkov. (95) S cieľom uspokojiť osobitné potreby politiky SRP spomenuté v článkoch 50 a 51 [nariadenia o SRP] a prispieť k dodržiavaniu pravidiel SRP by sa mali stanoviť ďalšie ustanovenia k pravidlám o prerušení lehoty na platbu [nariadenia (EÚ) č. [...], ktorým sa stanovujú spoločné ustanovenia]. Ak členský štát alebo prevádzkovateľ nesplní svoje povinnosti, ktoré má v rámci SRP, alebo ak Komisia má dôkaz naznačujúci takéto nesplnenie, Komisia by mala mať ako preventívne opatrenie možnosť prerušiť platby. (96) Komisia by okrem možnosti prerušenia platieb mala mať možnosť pozastaviť platby spojené s nedodržaním pravidiel SRP v súlade s požiadavkami článkov 50 a 51 [nariadenia o SRP], aby sa zamedzilo zjavnému riziku, že sa uhradia neoprávnené výdavky. (97) Na nadviazanie finančného vzťahu medzi akreditovanými platobnými agentúrami a rozpočtom Únie je potrebné, aby Komisia vykonávala ročné zúčtovanie týchto agentúr. Rozhodnutie o zúčtovaní sa má týkať úplnosti, správnosti a pravdivosti účtov, ale nie súladu výdavkov s právnymi predpismi Únie. (98) Operačný program by sa mal monitorovať a hodnotiť, aby sa zlepšila jeho kvalita a vykázali jeho úspechy. Komisia by mala zriadiť rámec pre spoločné monitorovanie a hodnotenie, aby sa okrem iného zabezpečilo, že náležité údaje budú včas k dispozícii. V tejto súvislosti by sa mal určiť zoznam ukazovateľov a dosah politiky EFNR posúdený Komisiou vo vzťahu ku konkrétnym cieľom. (99) Zodpovednosť za monitorovanie programu by mali niesť spoločne riadiaci orgán a monitorovací výbor, ktoré boli vytvorené na tento účel. Na tento účel by sa mali určiť ich príslušné zodpovednosti. Monitorovanie programu by malo obsahovať vypracovanie výročnej správy o vykonávaní, ktorá sa bude zasielať Komisii. (100) Na posilnenie dostupnosti a transparentnosti informácií o možnostiach financovania a projektových príjemcoch, mala by byť v každom členskom štáte k dispozícii samostatná webová stránka alebo webový portál s informáciami o operačnom programe vrátane zoznamu operácií, ktoré sa podporujú v rámci jednotlivých operačných programov. Tieto informácie by mali všeobecnej verejnosti a predovšetkým daňovým poplatníkom Únie poskytnúť rozumnú, presvedčivú a konkrétnu predstavu o tom, ako sa míňajú finančné prostriedky Únie v rámci fondu EFNR. Zverejňovanie náležitých údajov by okrem toho malo slúžiť na ďalšiu propagáciu možnosti požiadať o financovanie z prostriedkov Únie. So zreteľom na úplné dodržiavanie základného práva na ochranu údajov a v súlade s rozsudkom Súdneho dvora v spojených veciach Schecke[19] by sa však nemalo vyžadovať zverejňovanie mien fyzických osôb. (101) Na pridanie, zmenenie a doplnenie určitých menej podstatných prvkov tohto nariadenia by sa mala Komisii udeliť delegovaná právomoc na prijímanie aktov v súlade s článkom 290 Zmluvy v súvislosti s kódexom správania o určovaní prípadov nedodržiavania pravidiel SRP, ktoré by mohli viesť k neprípustnosti žiadosti, a časového harmonogramu žiadosti, aby sa primeraným spôsobom zabezpečili podmienky ex ante, o identifikácii oprávnených investícií na palube s cieľom zabrániť investíciám, ktoré by mohli viesť k zvýšeniu rybolovnej kapacity plavidla, o spôsobe výpočtu čistého príjmu v prípade ekologických inovácií, o určovaní oprávnených operácií a nákladov spojených s ochranou a obnovou morských chránených oblastí, o určovaní oprávnených nákladov v investíciách v oblasti akvakultúry na otvorenom mori a nepotravinárskej akvakultúry, o určovaní obsahu akčného plánu pre stratégie miestneho rozvoja, o určovaní oprávnených nákladov v rámci prípravnej podpory pre stratégie miestneho rozvoja, o definícii oprávnených nákladov v rámci prevádzkových nákladov a nákladov na oživenie pre stratégie miestneho rozvoja, o záväzkoch platobných agentúr, o určovaní úloh certifikačných orgánov, o objasnení postupov pre kontrolný záznam, o objasnení záväzkov členských štátov v prípade vymáhania neoprávnených platieb, o určovaní prípadov nedodržiavania SRP, ktoré by mohli viesť k pozastaveniu platieb, o vypracovaní kritérií a metodológie, ktoré sa použijú v prípade paušálnych alebo extrapolovaných finančných opráv, a o zozname príslušných prípadov nedodržania pravidiel SRP, ktoré môžu viesť k uplatneniu finančných opráv, a o obsahu a zriadení systému monitorovania a hodnotenia. (102) Komisia by pri príprave a navrhovaní delegovaných aktov mala zabezpečiť súbežné, včasné a náležité postúpenie príslušných dokumentov Európskemu parlamentu a Rade. (103) Komisia by mala mať oprávnenie prijímať prostredníctvom vykonávacích aktov rozhodnutia o ročnom rozčlenení pridelených prostriedkov, rozhodnutia schvaľujúce operačné programy, ich zmeny a doplnenia, rozhodnutia o priorite Únie v politike kontroly a presadzovania, rozhodnutia schvaľujúce ročné pracovné plány pre zber údajov, rozhodnutia určujúce dôkazy o nedodržaní pravidiel SRP vedúce k možným prerušeniam lehoty na platbu, rozhodnutia o nedodržaní pravidiel SRP vedúce k pozastaveniu platieb, rozhodnutia o pozastavení platieb a o zrušení pozastavenia platieb, rozhodnutia o finančných opravách a rozhodnutie o zúčtovaní. (104) Na zabezpečenie jednotných podmienok vykonávania tohto nariadenia by sa Komisii mali udeliť vykonávacie právomoci týkajúce sa formátu operačného programu, postupov na prijatie operačného programu, postupov týkajúcich sa prijatia ročného pracovného plánu pre zber údajov, konkrétneho uplatnenia percentuálneho bodu výšky pomoci uvedenej v prílohe I, časovej lehoty na zaslanie priebežného vyhlásenia o výdavkoch, pravidiel o povinnostiach platobných agentúr v súvislosti s riadením a kontrolou, osobitných úloh certifikačných orgánov, pravidiel účinného riadenia a kontroly, pravidiel na určenie platieb, ktoré sa majú pozastaviť, postupov na prerušenie lehoty na platbu alebo na pozastavenie platieb, postupov na ďalšie kontroly na mieste zo strany Komisie, formátu výročných správ o vykonávaní, prvkov, ktoré sa majú zahrnúť do hodnotení ex ante a ex post, a vypracovania technických prvkov propagačných opatrení. Tieto právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[20]. (105) So zreteľom na procesnú povahu ustanovení, ktoré má Komisia prijať vykonávacími aktmi článku 24, článku 98, článku 120 a článku 143, by sa pri prijímaní týchto aktov mal používať konzultačný postup. (106) S cieľom umožniť bezproblémový prechod zo systému zriadeného nariadením (ES) č. 1198/2006 na systém zriadený týmto nariadením by sa právomoc na prijímanie aktov v súlade s článkom 290 Zmluvy v súvislosti so stanovením prechodných ustanovení mala delegovať na Komisiu. (107) Nový režim podpory ustanovený týmto nariadením nahrádza systém podpory zriadený nariadením (ES) č. 1198/2006, nariadenie (ES) č. 861/2006, nariadenie Európskeho parlamentu a Rady, ktorým sa zriaďuje program na podporu ďalšieho rozvoja integrovanej námornej politiky, nariadenie (ES) č. 1290/2005 o záručnom fonde, nariadenie (ES) č. 791/2007 a článok 103 nariadenia (ES) č. 1224/2009. Z tohto dôvodu sa tieto nariadenia a ustanovenia od 1. januára 2014 zrušujú. PRIJALI TOTO NARIADENIE: HLAVA I CIELE KAPITOLA 1 Rozsah pôsobnosti a vymedzenie pojmov Článok 1 Predmet Týmto nariadením sa vymedzujú finančné opatrenia Únie na vykonávanie: (a) spoločnej rybárskej politiky (SRP), (b) príslušných opatrení týkajúcich sa morského práva, (c) udržateľného rozvoja rybárskych oblastí a vnútrozemského rybolovu, (d) a integrovanej námornej politiky (INP). Článok 2 Územná pôsobnosť Toto nariadenie sa vzťahuje na operácie, ktoré sa vykonávajú na území Únie, pokiaľ nie je v tomto nariadení stanovené inak. Článok 3 Vymedzenie pojmov 1. Na účely tohto nariadenia a bez toho, aby bol dotknutý odsek 2, uplatňuje sa vymedzenie pojmov uvedené v článku 5 [nariadenia o spoločnej rybárskej politike][21], článku 5 [nariadenia o spoločnej organizácii trhov s výrobkami rybolovu a akvakultúry] a článku 4 nariadenia Rady (ES) č. 1224/2009 a článku 2 [nariadenia, ktorým sa stanovujú spoločné ustanovenia][22]. 2 Na účely tohto nariadenia sa uplatňujú tieto vymedzenia pojmov: (1) „spoločné prostredie na výmenu informácií (CISE – Common Information Sharing Environment)“ je sieť decentralizovaných systémov vytvorená na výmenu informácií medzi používateľmi z rôznych odvetví s cieľom zlepšiť situačnú informovanosť o činnostiach na mori; (2) „medzisektorové operácie“ sú iniciatívy, ktoré vzájomne prospievajú rôznym odvetviam a/alebo sektorovým politikám, ako sa uvádza v Zmluve o fungovaní Európskej únie, a ktoré nie je možné v plnej miere dosiahnuť prostredníctvom opatrení zahrnutých v rámci príslušných oblastí politiky; (3) „systém elektronického zaznamenávania a podávania správ“ (ERS) je systém na elektronické zaznamenávanie a podávanie správ o údajoch uvedených v článkoch 15, 24 a 63 nariadenia Rady (ES) č. 1224/2009; (4) „Európska námorná monitorovacia a dátová sieť“ je sieť, ktorá spája národné námorné monitorovacie a dátové programy do spoločného a dostupného európskeho zdroja; (5) „rybolovná oblasť“ je oblasť s pobrežím mora alebo jazera, alebo rybníkov, alebo ústia rieky a s významnou úrovňou zamestnanosti v odvetví rybolovu alebo akvakultúry, a ktorú tak označuje členský štát; (6) „rybár“ je osoba, ktorá sa venuje profesionálnemu rybolovu, ako ho uznáva členský štát, na palube funkčného rybárskeho plavidla alebo ktorá sa venuje profesionálnemu výlovu morských organizmov, ako ho uznáva členský štát, bez plavidla; (7) „integrovaná námorná politika“ (INP) je politika Únie, ktorej cieľom je rozvíjať koordinované a jednotné rozhodovanie na maximalizáciu udržateľného rozvoja, hospodárskeho rastu a sociálnej súdržnosti členských štátov, predovšetkým pobrežných, ostrovných a najvzdialenejších regiónov v Únii, a morské odvetvia, a to prostredníctvom jednotných politík týkajúcich sa námorných záležitostí a náležitej medzinárodnej spolupráce; (8) „integrovaný námorný dohľad“ je iniciatíva EÚ zameraná na zlepšenie účinnosti a efektívnosti činností dohľadu na európskych moriach prostredníctvom cezhraničnej a medzisektorovej výmeny informácií a spolupráce; (9) „nezrovnalosť“ je nezrovnalosť definovaná v článku 1 ods. 2 nariadenia Rady (ES, Euratom) č. 2988/95; (10) „vnútrozemský rybolov“ je rybolov, ktorý z komerčných dôvodov vykonávajú plavidlá výhradne vo vnútrozemských vodách alebo iné zariadenia používané na rybolov na ľade; (11) „integrovaný manažment pobrežnej zóny“ sú stratégie a opatrenia definované v odporúčaní Európskeho parlamentu a Rady (2002/413/ES) z 30. mája 2002 o vykonávaní integrovaného manažmentu pobrežnej zóny v Európe[23]; (12) „integrované riadenie námorných záležitostí“ je koordinované riadenie všetkých sektorových politík EÚ, ktoré sa týkajú oceánov, morí a pobrežných regiónov; (13) „morské regióny“ sú geografické oblasti uvedené v prílohe I k rozhodnutiu Rady 2004/585/ES a oblasti stanovené regionálnymi organizáciami pre riadenie rybárstva; (14) „námorné priestorové plánovanie“ je proces, prostredníctvom ktorého verejné orgány analyzujú a prideľujú priestorové a časové rozloženie ľudských činností v morských oblastiach na dosiahnutie ekologických, hospodárskych a sociálnych cieľov; (15) „opatrenie“ je súbor operácií; (16) „verejné výdavky“ sú akýkoľvek príspevok na financovanie operácií, ktorý pochádza z rozpočtu členského štátu alebo z rozpočtu regionálnych alebo miestnych orgánov alebo Európskej únie alebo akékoľvek podobné výdavky. Za verejný príspevok sa považuje akýkoľvek príspevok na financovanie operácií, ktorý pochádza z rozpočtu verejnoprávnych orgánov alebo združení jedného alebo viacerých regionálnych alebo miestnych orgánov alebo verejnoprávnych orgánov podľa smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby[24]; (17) „stratégia morských oblastí“ je štruktúrovaný rámec na spoluprácu týkajúcu sa danej zemepisnej oblasti, ktorý vytvorili európske inštitúcie, členské štáty, ich regióny a v prípade potreby tretie krajiny, ktoré majú spoločnú morskú oblasť; v stratégii sa zohľadňujú geografické, klimatické, hospodárske a politické osobitosti úmoria; (18) „maloobjemový pobrežný rybolov“ je rybolov uskutočňovaný rybárskymi plavidlami celkovej dĺžky menej ako 12 metrov, ktoré nepoužívajú vlečný výstroj, ako je uvedené v tabuľke 3 prílohy I k nariadeniu Komisie (ES) č. 26/2004 z 30. decembra 2003 o registri rybárskej flotily Spoločenstva[25]; (19) „plavidlá plaviace sa výhradne vo vnútrozemský vodách“ sú plavidlá, ktoré sa venujú komerčnému rybolovu vo vnútrozemských vodách a nie sú evidované v registri rybárskej flotily EÚ. HLAVA II VŠEOBECNÝ RÁMEC KAPITOLA I Zriadenie a ciele Európskeho fondu pre námorníctvo a rybárstvo Článok 4 Zriadenie Týmto sa zriaďuje Európsky fond pre námorníctvo a rybárstvo (EFNR). Článok 5 Ciele EFNR prispieva k týmto cieľom: (a) podpora udržateľného a konkurencieschopného rybárstva a akvakultúry; (b) podpora rozvoja a vykonávania integrovanej námornej politiky Únie spôsobom, ktorý dopĺňa politiku súdržnosti a spoločnú politiku rybárstva; (c) podpora vyváženého a inkluzívneho územného rozvoja rybolovných oblastí; (d) podpora vykonávania SRP. Článok 6 Priority Únie Dosiahnutie cieľov fondu EFNR má prispieť k stratégii Európa 2020 na zabezpečenie inteligentného, udržateľného a inkluzívneho rastu. Tento cieľ sa dosiahne prostredníctvom týchto šiestich priorít Únie, ktoré vyjadrujú príslušné tematické ciele spoločného strategického rámca (ďalej len „SSR“): (1) Zvýšenie zamestnanosti a územnej súdržnosti prostredníctvom týchto cieľov: (a) podpora hospodárskeho rastu, sociálneho začlenenia, tvorby pracovných miest a podpora pracovnej mobility v pobrežných a vnútrozemských spoločenstvách závislých od rybolovu a akvakultúry; (b) rozšírenie rybolovných činností do ostatných odvetví námorného hospodárstva a rast námorného hospodárstva vrátane zmiernenia zmeny klímy. (2) Rozvoj inovatívneho, konkurencieschopného rybárstva založeného na znalostiach prostredníctvom zamerania sa na tieto oblasti: (a) podpora pre posilnenie technologického vývoja, inovácie a výmenu znalostí; (b) zlepšenie konkurencieschopnosti a životaschopnosti rybolovu, predovšetkým malej pobrežnej flotily, a zlepšenie bezpečnostných alebo pracovných podmienok; (c) rozvoj nových odborných zručností a celoživotné vzdelávanie; (d) lepšia organizácia trhu s rybárskymi výrobkami. (3) Rozvoj inovatívnej, konkurencieschopnej akvakultúry založenej na poznatkoch prostredníctvom zamerania sa na tieto oblasti: (a) podpora pre inovácie a výmenu znalostí; (b) zlepšenie konkurencieschopnosti a životaschopnosti podnikov pôsobiacich v oblasti akvakultúry, predovšetkým malých a stredných podnikov; (c) rozvoj nových odborných zručností a celoživotné vzdelávanie; (d) lepšia organizácia trhu s výrobkami akvakultúry. (4) Podpora udržateľného rybolovu, ktorý účinne využíva zdroje, prostredníctvom zamerania sa na tieto oblasti: (a) zníženie vplyvu rybárstva na morské prostredie; (b) ochrana a obnova morskej biodiverzity a ekosystémov vrátane služieb, ktoré poskytujú. (5) Podpora udržateľnej akvakultúry, ktorá účinne využíva zdroje, prostredníctvom zamerania sa na tieto oblasti: (a) posilnenie ekosystémov súvisiacich s akvakultúrou a podpora akvakultúry, ktorá účinne využíva zdroje; (b) podpora akvakultúry s vysokou úrovňou ochrany životného prostredia, zdravia zvierat, dobrých životných podmienok zvierat, verejného zdravia a verejnej bezpečnosti. (6) Podpora vykonávania SRP prostredníctvom: (a) ponuky vedeckých poznatkov a zberu údajov; (b) podpory pre kontrolu a presadzovanie, zlepšenie inštitucionálnej kapacity a efektívnu verejnú správu. KAPITOLA II Spoločné a priame hospodárenie Článok 7 Spoločné a priame hospodárenie 1. Opatrenia hlavy V a technická pomoc v rámci článku 92 sa financujú z fondu EFNR v súlade so zásadou spoločného hospodárenia členských štátov a Únie a podľa spoločných pravidiel uvedených v [nariadení (EÚ) č. [...], ktorým sa stanovujú spoločné ustanovenia][26]. 2. Opatrenia hlavy VI s výnimkou technickej pomoci v rámci článku 92 sa financujú z fondu EFNR v súlade so zásadou priameho hospodárenia. Kapitola III Všeobecné zásady pomoci v rámci spoločného hospodárenia Článok 8 Štátna pomoc 1. Bez toho, aby bol dotknutý odsek 2 tohto článku, na pomoc poskytovanú členskými štátmi v prospech podnikov v rybárstve a akvakultúry sa vzťahujú články 107, 108 a 109 Zmluvy. 2. Články 107, 108 a 109 Zmluvy sa však nevzťahujú na platby vykonané členskými štátmi podľa tohto nariadenia a v súlade s ním v rozsahu pôsobnosti článku 42 Zmluvy. 3. Na vnútroštátne ustanovenia, ktorými sa zriaďuje financovanie z verejných prostriedkov prekračujúce ustanovenia tohto nariadenia o finančných príspevkoch, ustanovené v odseku 2, sa ako na celok vzťahuje odsek 1. Článok 9 Partnerstvo Odchylne od článku 5 ods. 4 [nariadenia (EÚ) č. [...], ktorým sa stanovujú spoločné ustanovenia], sa Komisia aspoň dvakrát počas programovacieho obdobia poradí s organizáciami, ktoré zastupujú partnerov na úrovni Únie, o plnení podpory z fondu EFNR. Článok 10 Koordinácia Popri zásadách predložených v článku 4 [nariadenia (EÚ) č. [...], ktorým sa stanovujú spoločné ustanovenia,] Komisia a členské štáty zabezpečia zladenie a komplementárnosť podpory z fondu EFNR s podporou z ďalších politických a finančných nástrojov Únie vrátane nariadenia (ES) č. , [ktorým sa zriaďuje rámcový program pre ochranu životného prostredia a zmenu klímy (rámcový program LIFE)][27], a pomoci v rámci vonkajšej činnosti Únie. Zosúladenie pomoci z fondu ERNRH s pomocou z rámcového programu LIFE+ sa dosiahne predovšetkým prostredníctvom podpory financovania činností, ktoré dopĺňajú integrované projekty financované v rámci rámcového programu LIFE+, a podpory využívania riešení, metód a prístupov uznávaných v rámci rámcového programu LIFE+. Článok 11 Podmienky ex ante Podmienky ex ante uvedené v prílohe III k tomuto nariadeniu sa vzťahujú na EFNR. KAPITOLA IV Prípustnosť žiadostí a neoprávnené operácie Článok 12 Prípustnosť žiadostí 1. Žiadosti o podporu z fondu EFNR predložené týmito prevádzkovateľmi sú na určené časové obdobie neprípustné: (a) prevádzkovatelia, ktorí sa dopustili závažného porušenia predpisov v zmysle článku 42 nariadenia (ES) č. 1005/2008 alebo článku 90 ods. 1 nariadenia (ES) č. 1224/2009; (b) prevádzkovatelia, ktorí sa zúčastňujú na prevádzkovaní, riadení alebo vlastníctve rybárskych plavidiel evidovaných v zozname Únie plavidiel vykonávajúcich nezákonný, nenahlásený a neregulovaný rybolov, ako sa uvádza v článku 40 ods. 3 nariadenia (ES) č. 1005/2008; (c) prevádzkovatelia, ktorí sa dopustili iných prípadov nedodržania pravidiel SRP, ktoré vážne ohrozujú udržateľnosť dotknutých zásob; 2. Žiadosti predložené prevádzkovateľmi, ktorí sa dopustili nezrovnalosti v súvislosti s Európskym fondom pre rybárstvo (EFR) alebo fondom EFNR, nebudú prípustné počas určeného časového obdobia. 3. Komisia má právomoc prijímať delegovaný akt v súlade s článkom 150 v súvislosti s: (a) určením časového obdobia uvedeného v odsekoch 1 a 2, ktoré má byť úmerné závažnosti alebo opakovaniu porušenia alebo nedodržania pravidiel; (b) príslušnými dátumami začiatku alebo konca obdobia uvedeného v odseku 1; (c) určením iných prípadov nedodržania pravidiel SRP uvedených v odseku 1 písm. c), ktoré vážne ohrozujú udržateľnosť dotknutých zásob. 4. Členské štáty od prevádzkovateľov predkladajúcich žiadosť v rámci EFNR požadujú, aby poskytli podpísané vyhlásenie riadiacemu orgánu, v ktorom potvrdia, že dodržiavajú kritériá uvedené v odseku 1 a že sa nedopustili nezrovnalosti v rámci fondov EFR alebo EFNR, ako je uvedené v odseku 2. Členské štáty pred schválením operácie overia pravdivosť tohto vyhlásenia. 5. Komisia má právomoc prijímať delegované akty v súlade s článkom 150 o delegovaní, pokiaľ ide o zriadenie systému na výmenu informácií o nedodržiavaní pravidiel medzi členskými štátmi. Článok 13 Neoprávnené operácie Tieto operácie nie sú oprávnené v rámci fondu EFNR: (a) operácie, ktoré zvyšujú rybolovnú kapacitu plavidiel; (b) stavba nových rybárskych plavidiel, vyradenie alebo dovoz rybárskych plavidiel; (c) dočasné zastavenie rybolovných činností; (d) experimentálny rybolov; (e) prevod vlastníctva podniku; (f) priame opätovné zarybňovanie, pokiaľ sa s ním výslovne nepočíta ako s ochranným opatrením v právnom akte Únie alebo pokiaľ nejde o experimentálne zarybňovanie. HLAVA III FINANČNÝ RÁMEC Článok 14 Plnenie rozpočtu 1. Rozpočet únie vyčlenený na EFNR v súlade s hlavou V sa plní v rámci spoločného hospodárenia podľa článku 4 [nariadenia (EÚ) č. [...], ktorým sa stanovujú spoločné ustanovenia]. 2. Rozpočet Únie vyčlenený na EFNR v súlade s hlavou VI plní priamo Komisia v súlade s článkom 55 ods. 1 písm. a) [nového nariadenia o rozpočtových pravidlách]. 3. Komisia zruší všetky rozpočtové záväzky alebo ich časť v rámci priameho hospodárenia v súlade s [novým nariadením o rozpočtových pravidlách] a v súlade s článkom 147 tohto nariadenia. 4. Zásada riadneho finančného riadenia sa uplatňuje v súlade s článkom 27 a s článkom 50 [nového nariadenia o rozpočtových pravidlách]. Článok 15 Rozpočtové prostriedky v rámci spoločného hospodárenia 1. Prostriedky, ktoré sú k dispozícii na prideľovanie z fondu EFNR na obdobie rokov 2014 až 2020 v rámci spoločného hospodárenia, sú vo výške 5 520 000 000 EUR v súčasných cenách v súlade s ročným rozpisom stanoveným v prílohe II. 2. Na udržateľný rozvoj rybárstva, akvakultúry a rybolovných oblastí podľa kapitol I, II a III hlavy V sa vyčlení 4 535 000 000 EUR z prostriedkov uvedených v odseku 1. 3. Na kontrolné opatrenia a na opatrenia na presadzovanie uvedené v článku 78 sa vyčlení 477 000 000 EUR z prostriedkov uvedených v odseku 1. 4. Na opatrenia na zber údajov uvedené v článku 79 sa vyčlení 358 000 000 EUR z prostriedkov uvedených v odseku 1. 5. Prostriedky vyčlenené na kompenzáciu pre najvzdialenejšie regióny podľa kapitoly V hlavy V nemôžu za jeden rok presiahnuť sumu: – 4 300 000 EUR pre Azory a Madeiru; – 5 800 000 EUR pre Kanárske ostrovy; – 4 900 000 EUR pre Francúzsku Guyanu a Réunion. 6. Na pomoc na skladovanie uvedenú v článku 72 od roku 2014 do roku 2018 vrátane sa vyčlení 45 000 000 EUR z prostriedkov uvedených v odseku 1. Článok 16 Rozpočtové prostriedky v rámci priameho hospodárenia Suma vo výške 1 047 000 000 EUR fondu EFNR sa vyčlení na opatrenia priameho hospodárenia uvedené v kapitolách I a II hlavy VI. Táto suma obsahuje technickú pomoc podľa článku 91. Článok 17 Rozdeľovanie finančných prostriedkov pre spoločné hospodárenie 1. Prostriedky, ktoré sú k dispozícii na prideľovanie členskými štátmi, uvedené v článku 15 ods. 2 až 6 na obdobie rokov 2014 až 2020, ako je uvedené v tabuľke v prílohe II, sa určujú na základe týchto objektívnych kritérií: (a) Pokiaľ ide o hlavu V: i) úroveň zamestnanosti v rybárstve a akvakultúry; ii) úroveň výroby v rybárstve a akvakultúry; a iii) podiel maloobjemovej pobrežnej rybárskej flotily v rybárskej flotile. (b) Pokiaľ ide o článok 78 a článok 79: i) rozsah kontrolných úloh príslušného členského štátu, ktorý sa odhadne na základe veľkosti vnútroštátnej rybárskej flotily, množstva vykládok a hodnoty dovozu z tretích krajín, ii) dostupné kontrolné zdroje v porovnaní s rozsahom kontrolných úloh členského štátu, pričom sa dostupné prostriedky odhadnú na základe počtu kontrol vykonaných na mori a počtu inšpekcií vykládok, iii) rozsah úloh zberu údajov zberu údajov príslušného členského štátu, ktorý sa odhadne na základe veľkosti vnútroštátnej rybárskej flotily, množstva vykládok, objemu vedeckých monitorovacích činností na mori a počtu prieskumov, na ktorých sa členský štát zúčastňuje, a iv) dostupné zdroje pre zber údajov v porovnaní s rozsahom úloh zberu údajov členského štátu, pričom dostupné prostriedky sa určia podľa počtu pozorovateľov na mori a objemu ľudských zdrojov a technických prostriedkov potrebných na vykonávanie národného programu odoberania vzoriek pre zber údajov. (c) Pokiaľ ide o všetky opatrenia, predchádzajúce prostriedky pridelené podľa nariadenia Rady (ES) č. 1198/2006 a predchádzajúcu spotrebu podľa nariadenia Rady (ES) č. 861/2006. 2. Komisia prostredníctvom vykonávacích aktov prijíma rozhodnutia, ktorými určí ročné rozčlenenie celkových prostriedkov podľa členských štátov. HLAVA IV PROGRAMOVANIE KAPITOLA I Programovanie opatrení financovaných v rámci spoločného hospodárenia Článok 18 Vypracovanie operačných programov 1. Každý členský štát vypracuje jednotný operačný program na vykonávanie priorít Únie, ktoré sa budú spolufinancovať z fondu EFNR. 2. Členský štát vytvorí operačný program na základe úzkej spolupráce s partnermi uvedenými v článku 5 [nariadenia (EÚ) č. [...], ktorým sa stanovujú spoločné ustanovenia]. Konzultácie s partnermi o prípravných dokumentoch sa zorganizujú tak, aby partneri mohli preskúmať tieto dokumenty. 3. Pokiaľ ide o časť operačného programu uvedenú v článku 20 ods. 1 písm. n), Komisia najneskôr do 31. mája 2013 prostredníctvom vykonávacieho aktu prijme priority Únie pre politiku presadzovania a kontroly. 4. Časť operačného programu uvedenú v článku 20 ods. 1 písm. o), ktorý sa týka časti viacročného programu uvedeného v článku 37 ods. 5 [nariadenia o spoločnej rybárskej politike] na rok 2014, sa musí predložiť najneskôr do 31. októbra 2013. Článok 19 Hlavné zásady operačného programu Členské štáty pri príprave operačného programu zohľadnia tieto hlavné zásady: (a) začlenenie náležitých kombinácií opatrení pre každú prioritu Únie, ktoré logicky vychádzajú z hodnotenia ex ante a z analýzy silných a slabých stránok, príležitostí a hrozieb (Strengths, Weaknesses, Opportunities and Threats – ďalej len „SWOT“); (b) začlenenie náležitého prístupu k inováciám, zmierneniu zmeny klímy a prispôsobeniu sa zmene klímy do programu; (c) naplánovanie vhodných opatrení na zjednodušenie a umožnenie vykonávania programu; (d) v prípade potreby súlad opatrení v rámci priorít Únie pre EFNR uvedených v článku 6 ods. 3 a 5 tohto nariadenia s viacročným národným strategickým plánom pre akvakultúru uvedeným v článku 43 [nariadenia o spoločnej rybárskej politike]. Článok 20 Obsah operačného programu 1. Okrem prvkov uvedených v článku 24 [nariadenia (EÚ) č. [...], ktorým sa stanovujú spoločné ustanovenia], musí operačný program obsahovať: (a) hodnotenie ex ante uvedené v článku 48 [nariadenia (EÚ) č. [...], ktorým sa stanovujú spoločné ustanovenia]; (b) analýzu situácie metódou SWOT a identifikáciu potrieb, ktoré je potrebné riešiť v geografickej oblasti krytej programom; Štruktúra analýzy musí vychádzať z priorít Únie. Špecifické potreby týkajúce sa zmiernenia zmeny klímy a jej prispôsobeniu sa a podpory inovácií sa hodnotia podľa priorít Únie s cieľom určiť náležité reakcie v týchto dvoch oblastiach sa na úrovni jednotlivých priorít; syntéza stavu oblastí politík oprávnených na podporu z hľadiska silných a slabých stránok; (c) preukázanie náležitého prístupu integrovaného do programu smerom k inováciám, životnému prostrediu vrátane osobitných potrieb lokalít sústavy Natura 2000 a k zmierneniu zmeny klímy a prispôsobeniu sa jej; (d) v prípade potreby hodnotenie podmienok ex ante a činnosti uvedené v článku 17 ods. 4 [nariadenia (EÚ) č. [...], ktorým sa stanovujú spoločné ustanovenia,] a medzníky stanovené na účel článku 19 [nariadenia (EÚ) č. [...], ktorým sa stanovujú spoločné ustanovenia]; (e) zoznam vybraných opatrení usporiadaných podľa priorít Únie; (f) opis výberových kritérií pre projekty; (g) opis výberových kritérií pre stratégie miestneho rozvoja v zmysle kapitoly III hlavy V; (h) jasné označenie operácií v zmysle kapitoly III hlavy V, ktoré sa môžu vykonávať kolektívne, a preto môžu získať vyššiu pomoc podľa článku 95 ods. 3; (i) analýza potrieb týkajúcich sa požiadaviek na monitorovanie a hodnotenie a plán hodnotenia uvedený v článku 49 [nariadenia EÚ, ktorým sa stanovujú spoločné ustanovenia]. Členské štáty zabezpečia dostatočné zdroje a činnosti zamerané na budovanie kapacít s cieľom uspokojiť identifikované potreby; (j) vytvorí sa finančný plán, pričom sa musia zohľadniť články 18 a 20 [nariadenia (EÚ) č. [...], ktorým sa stanovujú spoločné ustanovenia], ktorý bude v súlade s rozhodnutím Komisie uvedeným v článku 17 ods. 3 obsahovať: i) tabuľku, v ktorej sa uvedie celkový príspevok z fondu EFNR plánovaný na každý rok; ii) tabuľku, v ktorej sa uvedú príslušné zdroje fondu EFNR a podiel spolufinancovania pre ciele podľa priorít Únie v článku 6 a pre technickú pomoc. V tejto tabuľke sa v prípade potreby osobitne označia zdroje EFNR a podiely spolufinancovania, ktoré sa uplatňujú odchylne od všeobecného pravidla článku 94 ods. 1 pre podporu uvedenú v článku 72, článku 73, článku 78 ods. 2 písm. a) až d) a f) až j), v článku 78 ods. 2 písm. e) a článku 79. (k) informácie o komplementárnosti s opatreniami financovanými z ostatných fondov spoločného strategického rámca alebo z rámcového programu LIFE; (l) vykonávacie opatrenia programu vrátane: i) určenia všetkých orgánov uvedených v článku 107 zo